Penduduk kampung pedalaman Kedah hidup ketakutan kerana projek kuari

Hampir 1,500 penduduk Kampung Padang Che Mas, Baling, Kedah membantah projek kuari sebuah syarikat kerana bimbang ia akan mencemarkan alam sekitar selain membahayakan kehidupan mereka.Aktiviti kuari itu dirancang beroperasi di sepanjang kaki Gunung Baling hingga kaki Gunung Pulai – sebuah kawasan yang disahkan penduduk kampung sebagai zon hijau.Ketika ditemui MalaysiaNow, penduduk kampung Abdul Mutalib Zakaria berkata kawasan itu juga turut terkenal dengan eko pelancongan.Abdul berharap projek itu dibatalkan kerana melihat kepada jarak kawasan aktiviti pengkuarian dengan tanaman dan kediaman penduduk kurang daripada tiga kilometer.Mutalib turut merasakan dirinya ditipu apabila dimaklumkan kehadiran jentolak membuka kawasan tersebut bertujuan melakukan kajian.Pandangan dari jauh, kelihatan seperti runtuhan berlaku di kawasan baru pada Gunung Pulai.“Ketika ditemui mereka mengatakan tujuan laluan tersebut disebabkan kerana ingin mengambil beberapa contoh batuan sebagai kajian.“Awalnya jarak laluan dari kaki gunung hanya satu kilometer tetapi kini sudah mencecah lebih tiga kilometer hingga ke puncak,” katanya.Dianggarkan keluasan tapak pengkuarian seluas 26.2 hektar yang merangkumi daripada kaki Gunung Baling hingga ke kaki Gunung Pulai.Tiada rekod kelulusanSeorang lagi penduduk kampung Mohd Khairi Zakaria berkata pihak pejabat tanah daerah Baling memaklumkan tidak memiliki rekod kelulusan untuk membenarkan sebarang aktiviti kuari dijalankan di kawasan tersebut.“Saya ingin mempersoalkan kepada pihak berwajib mengenai bagaimana projek ini boleh lulus sedangkan tiada rekod kelulusan,” katanya kepada MalaysiaNow.“Sejujurnya saya berasa membantah sekerasnya aktiviti pengkuarian ini dan bagaimana syarikat itu terlalu bongkak, angkuh, sombong boleh berani masuk ke dalam kawasan kami tanpa pengetahuan pegawai daerah Baling.“Sedangkan untuk menubuhkan kuari pasti pihak pejabat daerah dan pejabat tanah dan alam sekitar mesti berbincang sebelum buat keputusan,” katanya.Katanya, pada masa sama Menteri Besar Kedah Muhammad Sanudi Md Nor memaklumkan kepadanya mengenai pembatalan kuari di Gua Sirih.Antara jentera yang digunakan bagi aktiviti kuari.“Perkara itu sudah lama sekitar tahun 1970-an yang mana penempatan tidak sepadat sekarang, ia berbeza berbanding sekarang,” katanya.Khairi menunggu keputusan daripada kerajaan negeri selepas menghantar memorandum ke pejabat menteri besar, exco alam sekitar, pengarah jabatan alam sekitar dan pengarah jabatan tanah dan galian negeri Kedah.“Saya sendiri sudah menghubungi Menteri Alam Sekitar dan Air Tuan Ibrahim Tuan Man dan beliau meminta penduduk kampung bersabar sehingga mendapat reaksi daripada kerajaan negeri.“Katanya perkara ini perlu dirujuk kepada kerajaan negeri terlebih dahulu.”Ketika tinjauan MalaysiaNow pada penghujung Mac lalu, aktiviti kuari dihentikan namun kesannya masih boleh dilihat.Bunyi seakan-akan bomKamarudin Azit yang merupakan penduduk kampung itu membantah projek tersebut kerana bimbang akan menggugat keselamatan penduduk.“Sewaktu sedang mengumpul hasil getah saya terdengar bunyi letupan yang sangat kuat seakan bom sehingga menyebabkan saya terkejut dan hampir terjatuh.“Lebih membahayakan kedudukan ladang getah yang berbukit dan curam boleh menyebabkan kemalangan sekiranya panik,” kongsi Kamarudin mengenai kejadian letupan yang berlaku sekitar tiga atau empat kali.Katanya, akibat letupan itu, sisa batuan yang runtuh mengenai beberapa kawasan kebun dan ladang milik penduduk setempat.Aktiviti pengkuarian itu turut mendapat perhatian aktivis alam sekitar, Sahabat Alam Sik (SAS) Mohd Sobri Ramlee.Dua penduduk kampung, Ismail (kiri) dan Abdul Mutalib Zakaria melihat kerosakan di kawasan kaki Gunung Baling.Katanya, perkara tersebut bukan sahaja menjejaskan eko sistem hidupan flora dan fauna tetapi juga menyebabkan pencemaran bunyi serta habuk.“Gunung Baling adalah mercu tanda di daerah Baling dan jika kuari tersebut dilakukan maka ia akan lenyaplah.“Sekolah Kebangsaan Tunku Putra yang berada kira-kira 1.8 kilometer dari tapak kuari adalah tempat berlakunya Rundingan Baling 1955 turut terkesan dari pencemaran bunyi habuk, getaran dan mencacatkan pemandangan sekitar.“Penduduk sekitar menyatakan letupan pertama telah berlaku pada 15 Mac 2021 dan memberi kesan trauma kepada kanak-kanak dan warga emas,” tulisnya di Facebook.Katanya, aktiviti kuari bukan sahaja memberikan kesan kepada manusia, haiwan ternakan seperti kambing, lembu, kerbau ayam turut menjadi mangsa selain turut menjejaskan sumber pendapatan penduduk.“Proses letupan dan eskstrak batu kapur ini akan menghasilkan partikel halus yang bertebangan di udara dan menurut pakar ia boleh menyebabkan kanser paru-paru dan menyebabkan kematian.“Kawasan pelancongan seperti Gua Sireh yang menjadi tumpuan menyimpan pelbagai sejarah dan artifak yang boleh diteroka dan dikaji.“Jabatan Warisan Negara juga telah menemui artifak yang berusia 17,000 tahun di sekitar gua di Gunung Pulai,” katanya.


Mengapa saya tinggalkan Anwar Ibrahim?

Dah dua tahun saya tak ambil tahu mengenai perjalanan politik negara atau parti.Memang niat saya untuk tinggalkan politik ini kepada yang lain.Kebelakangan ini ramai yang berhubung bertanya mengenai dakwaan Akmal Nasir yang kononnya menghina Anwar IbrahimIni pandangan saya.Pandangan saya diketahui umum oleh reformis dan veteran parti.Ramai juga yang tahu dan sedar yang ada beberapa kerat yang mengelilingi Anwar ini adalah “opportunis haprak” yang membawa budaya berbahaya dalam parti: mereka bawa budaya “gangster” dan “politik wang menabur duit dan janji”.Saya pernah tegur Anwar sejak dua tahun lalu.Jadi teguran Akmal ada asasnya.Anwar perlu pandai pilih orang kelilingnya yang menjadi penjaga tol ke pejabatnya.Dulu pilih Azmin, tengok apa yang jadi.Yang ada sekarang ni pun dua kali lima. Semasa kita berjuang dan keluar masuk lokap untuk membebaskan Anwar, dia tak pernah ada pun.Bila dah menang tahun 2018, berhari-hari dia berkampung di depan Hospital Cheras untuk mula menempel.Tiba-tiba menjadi pembela parti dan orang paling setia kepada Anwar Ibrahim, sedangkan tindak tanduk mereka boleh menjatuhkan parti dan Anwar Ibrahim.Sekarang mereka mula pula sasarkan pimpinan seperti Akmal untuk diburukkan supaya mana-mana pimpinan yang boleh ada pandangan bebas dan kekuatan yang boleh mengancam mereka menjadi pembodek tegar; perlu disingkirkan dengan cara ini.Orang tanya saya kenapa saya tak berminat. Tak kasihankan dengan Anwar Ibrahim?Saya jenis yang tak suka bercakap benda yang sama berulang-ulang.Kalau dah nasihat itu diberi dan nampaknya tidak berkesan, maka biarlah Anwar tanggung sendiri risiko menyimpan jenis-jenis opportunis di keliling beliau.Saya nasihatkan kepada semua yang berhasrat menunggang parti ini demi kekayaan dan kedudukan peribadi – lebih baik jangan kacau saya.Saya mungkin tidak berminat untuk turut serta; tapi saya masih benci jenis-jenis politikus yang banyak merosakkan nama baik politik. Dalam mana-mana parti, ada saja “species” ini.Kalau species ini banyak buat kacau, boleh saja saya kacau balik.* Rafizi Ramli merupakan naib presiden PKR dan bekas ahli Parlimen Pandan.* Tulisan ini adalah pandangan peribadi penulis yang tidak semestinya mewakili pendirian MalaysiaNow.


Lagi gesaan PKP diperketat ketika angka jangkitan terus meningkat

Persekutuan Majikan-Majikan Malaysia (MEF) hari ini turut menggesa kerajaan melaksanakan perintah kawalan pergerakan (PKP) yang lebih ketat demi melandaikan keluk jangkitan Covid-19 terutamanya di Selangor yang merekodkan kes harian lebih 1,000.Bagaimanapun gesaan itu tidak mencadangkan sekatan kawalan pergerakan skala penuh kerana ia boleh menjejaskan usaha pemulihan ekonomi negara.“Impak PKP menyeluruh akan menjejaskan perniagaan dan ekonomi negara, namun kita memahami wujudnya keperluan yang mendesak untuk membendung peningkatan kes harian Covid-19.“Apa-apa keputusan untuk melaksanakan usaha ke arah itu mesti mempertimbangkan kepentingan perniagaan dan kehidupan orang ramai,” kata Presiden MEF Syed Hussain Syed Husman dalam sebuah kenyataan hari ini.Malaysia hari ini merekodkan 4,865 kes baru menyaksikan Selangor mencatat kes harian sebanyak 1,743.Semalam, 4,446 kes baru dilaporkan dengan Selangor menyumbang sebanyak 1,650 jangkitan.Terdahulu, Persekutuan Persatuan Perniagaan Malaysia (FBMA) yang mewakili 260 persatuan perniagaan dan 950,000 perniagaan turut menggesa PKP yang lebih ketat di seluruh negara dengan syarat pakej rangsangan pemulihan ekonomi turut diumumkan kerajaan.Ia berkata syarikat perniagaan sanggup “berdepan segala cabaran” demi membendung Covid-19 selepas angka jangkitan dan kematian terus meningkat kebelakangan ini.Malaysia mencatatkan kes tertinggi hariannya sebanyak 5,728 pada 30 Januari lalu ketika PKP 2.0 dilaksanakan.Sementara kematian tertinggi direkodkan semalam sebanyak 45 korban, 20 daripadanya adalah dari Selangor.Kerajaan kemudian mengumumkan PKP 3.0 awal bulan ini meliputi seluruh negara kecuali Sarawak yang kekal berstatus PKP bersyarat (PKPB).


Kes harian turun bawah 1,600 jangkitan, 6 lagi terkorban

1,597 kes baru Covid-19 direkodkan semalam menjadikan jumlah keseluruhan sebanyak 5,008,452 kes.
Sebanyak 2,596 pesakit turut dilaporkan sembuh, menjadikan jumlah keseluruhan kes sembuh sebanyak 4,951,236.
Ketika ini, 20,468 kes aktif direkodkan di mana 19,145 atau 93.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,237 (6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 32 kes dan 54 daripadanya memerlukan bantuan alat pernafasan.
Enam lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,748 orang.


Korban Covid-19 menyamai 337 juta tahun hayat manusia

Angka kematian akibat pandemik Covid-19 di seluruh dunia dianggarkan menyamai tempoh 336.8 juta tahun hayat manusia, menurut data baharu Pertubuhan Kesihatan Sedunia bagi menunjukkan tahap sebenar wabak itu, lapor Jerman agensi berita Jerman (dpa).
WHO mengaitkan sejumlah 14.9 juta kematian akibat Covid-19 pada 2020 dan 2021 sahaja.
Anggaran itu diterbitkan di dalam buku tahunan statistik WHO, yang disiarkan pada Jumaat.
Menurut WHO, pandemik Covid-19 juga memberi kesan negatif terhadap usaha global menentang penyakit berjangkit lain kerana vaksinasi dan perkhidmatan kesihatan lain terganggu.
Akibatnya, kadar vaksinasi terhadap campak, tetanus dan penyakit lain telah menurun, manakala penyakit malaria dan batuk kering telah meningkat, menurut WHO.


Beri suntikan vaksin Covid-19 dahulu, daftar kemudian, kata Mahathir

Bekas perdana menteri Dr Mahathir Mohamad berkata proses pemberian vaksin Covid-19 kepada rakyat di negara ini sepatutnya tidak perlu melalui proses pendaftaran awal, sebaliknya diberikan suntikan terlebih dahulu.Beliau berkata prosedur sedia ada pemberian vaksin Covid-19 kepada rakyat Malaysia boleh diperbaiki bagi memastikan pemberian vaksin dilaksanakan dengan lebih efisen, sekali gus mengawal penularan pandemik itu.“Pemberian vaksin (di Malaysia) yang memerlukan orang ramai mendaftar menggunakan telefon bimbit menyebabkan ada yang terpaksa menunggu sehingga tiga bulan untuk divaksin. Tempat suntikan mungkin jauh bagi sesetengah orang. Kenapa tidak (kerajaan) pergi kepada orang?“Daftar tidak perlu. Siapa saja boleh disuntik dan ambil gambar IC (kad pengenalan orang yang disuntik) bagi tujuan data mereka direkodkan dalam sistem. Apa guna MySejahtera? Ini semua birokrasi,” katanya ketika menjadi tetamu dalam program Wawancara Eksklusif Bersama Dr Mahathir Mohamad yang disiarkan secara langsung di Facebook Sinar Harian semalam.Memberi contoh Amerika Syarikat mampu menyuntik vaksin kepada tiga juta orang sehari menerusi sistem pandu lalu, Dr Mahathir berpendapat suntikan vaksin juga boleh dilakukan oleh pasukan terdiri daripada doktor, dua jururawat dan seorang penolong yang boleh pergi ke kampung-kampung.Beliau berkata Malaysia juga terlalu khuatir dan mengambil masa untuk membuat ujian kepada setiap satu vaksin sedangkan vaksin berkenaan sudah digunakan di pelbagai negara.“Vaksin Sputnik V yang belum diluluskan Malaysia sudah digunakan di Jerman tapi Malaysia baru hendak membuat ujian. Tidak boleh tunggu Pfizer atau AstraZeneca sahaja. China punya (vaksin) pun boleh. China sudah suntik lebih 300 juta orang,” katanya.Ditanya mengenai darurat, Dr Mahathir berpendapat Parlimen boleh bersidang walaupun darurat sedang berjalan sehingga 1 Ogos.Beliau sekali lagi menegaskan bahawa ketika penubuhan Majlis Gerakan Negara (Mageran) pada 1969, Parlimen ketika itu bersidang bagi memberi ruang semua pihak termasuk pembangkang untuk memberi pendapat tentang isu yang sedang dihadapi negara ketika itu.


Erdogan tidak cadang tangguh pilihan raya Turkiye

Parti Keadilan dan Pembangunan yang memerintah Turkiye tidak membincangkan mengenai penangguhan pilihan raya umum, maka dua tarikh yang dipilih sebelum ini kekal tidak berubah, lapor Sputnik memetik akhbar Hurriyet pada Jumaat.
Presiden Recep Tayyip Erdogan mahu pengundian dijalankan pada 14 Mei manakala beberapa ahli parti mahukan ia dibuat pada 18 Jun. Belum ada keputusan atau hasrat untuk menukar tarikh pilihan raya parlimen dan presiden, lapor akhbar itu.
Pada minggu lepas, ketua parti pembangkang Meral Aksener berkata pilihan raya mungkin ditangguhkan dari 14 Mei kepada 18 Jun ekoran gempa bumi dasyat yang melanda Turkiye.
Pembangkang menggesa parti pemerintah supaya tidak menjadikan bencana itu sebagai alasan untuk menangguhkan pilihan raya.
Pada Khamis, stesen penyiar Haberturk melaporkan bahawa pilihan raya umum di negara itu boleh ditangguhkan untuk tempoh enam bulan hingga setahun, dengan majlis pilihan raya dijangka membenarkan penangguhan itu atas permintaan parti pemerintah.


Mahkamah Persekutuan tolak permohonan 3 individu semak hukuman mati

Tiga individu, yang mendakwa hukuman mati mandatori terhadap mereka bagi kesalahan membunuh dan mengedar dadah adalah menyalahi undang-undang, gagal memperoleh kebenaran untuk menyemak perintah Mahkamah Persekutuan yang mengekalkan keputusan itu.
Panel lima hakim diketuai Presiden Mahkamah Rayuan Rohana Yusuf membuat keputusan sebulat suara untuk menolak permohonan G Theenesh, M Thurkeswaran dan Ooi Chun Huat.
Turut bersidang Hakim Besar Sabah dan Sarawak Abang Iskandar Abang Hashim serta hakim-hakim Mahkamah Persesekutuan Zabariah Mohd Yusof, Mary Lim Thiam Suan dan Harmindar Singh Dhaliwal.
Terdahulu, peguam Gopal Sri Ram berhujah hukuman mati mandatori yang dijatuhkan ke atas ketiga-tiga anak guamnya adalah tidak berperlembagaan dan menyalahi undang-undang kerana melanggar hak mereka untuk hidup atau kebebasan peribadi di bawah Perkara 5 (1) Perlembagaan Persekutuan.
Beliau berkata hukuman mandatori dengan kematian melanggar sebarang hak untuk didengar semasa hukuman sekali gus mencabuli hak tertuduh bagi mendapatkan satu perbicaraan yang adil.
Sri Ram berkata kuasa bagi menentukan sama ada seseorang itu bersalah atau tidak serta kuasa menjatuhkan hukuman adalah kuasa kehakiman dan ia perlu dilaksanakan oleh badan kehakiman, bukannya Parlimen.
Beliau berkata hukuman mati mandatori di bawah kedua-dua seksyen adalah tidak selaras dengan hak asasi manusia seperti yang termaktub dalam Perlembagaan Persekutuan.
Pada 19 Mei 2021, Mahkamah Persekutuan mengekalkan hukuman mati ke atas Theenesh dan Thurkeswaran kerana membunuh seorang penganggur B Muniandy manakala hukuman mati ke atas Ooi kerana mengedar 6104.4 gram metamfetamina dikekalkan oleh mahkamah sama pada 1 Sept 2016.
Kesalahan membunuh di bawah Seksyen 302 Kanun Keseksaan dan Seksyen 39B Akta Dadah Berbahaya 1952 memperuntuk hukuman mati mandatori jika sabit kesalahan.
Timbalan pendakwa raya How May Ling, bagaimanapun berhujah bahawa kes ketiga-tiga individu bukanlah kes yang sesuai atau wajar diberikan kebenaran semakan kerana ia membabitkan tafsiran undang-undang yang merupakan pendapat dan tidak tertakluk kepada keperluan yang terhad dan ketat Peraturan 137 Kaedah-Kaedah Mahkamah Persekutuan 1995.
"Hukuman mati mandatori yang dijatuhkan ke atas mereka adalah hukuman yang betul seperti yang ditetapkan oleh undang-undang. Hukuman itu dijatuhkan selepas perbicaraan penuh dan hukuman serta sabitan tersebut telah dikekalkan oleh Mahkamah Rayuan dan Mahkamah Persekutuan.


AS gesa warga tidak lakukan perjalanan ke Jerman, Denmark

Jabatan Negara Amerika Syarikat (AS) menggesa warga negara itu tidak melakukan perjalanan ke Jerman dan Denmark berikutan lonjakan kes Covid-19 di Eropah.Jabatan itu mengeluarkan nasihat perjalanan Tahap Empat iaitu tahap tertinggi untuk kedua-dua negara, sekali gus menunjukkan tahap Covid-19 yang sangat tinggi di negara berkenaan.Bakal pengembara juga diberi amaran terdapat sekatan yang menjejaskan kemasukan warga AS ke Denmark.Eropah kembali menjadi rantau penularan wabak ekoran program vaksinasi yang dijalankan pada kadar perlahan di beberapa negara selain penyebaran varian Delta yang mudah menular dan cuaca sejuk.Di Jerman, negara yang memiliki populasi paling ramai di Kesatuan Eropah (EU), merekodkan hanya 68% penduduknya lengkap vaksinasi.Negara itu menggesa semua individu dewasa yang diberi vaksin untuk mendapatkan suntikan dos penggalak bagi menangani keberkesanan vaksin yang semakin berkurangan selepas enam bulan.“Kemungkinan menjelang penghujung musim sejuk ini, mungkin agak sinis kenyataan saya, hampir semua orang di Jerman akan diberi vaksin, disembuhkan atau mati,” kata Menteri Kesihatan Jerman Jens Spahn.Canselor Jerman Angela Merkel turut berkata langkah-langkah pembendungan Covid di negara itu “masih tidak cukup” walaupun melaksanakan larangan akses individu tidak divaksin di beberapa tempat awam.Jerman juga kini mencatatkan penggunaan katil unit rawatan rapi (ICU) yang tinggi menyebabkan kerajaan mengumumkan sekatan pergerakan baru selain menutup beberapa sektor termasuk pasar perayaan Krismas.


DUN Melaka dibubarkan

Dewan Undangan Negeri (DUN) Melaka dibubarkan berkuat kuasa semalam, kata speaker.Dalam sebuah kenyataan, Ketua Menteri Melaka Sulaiman Md Ali dikatakan sudah menulis kepada Yang di-Pertua Melaka Mohd Ali Rustam bagi memaklumkan tindakan empat ahli Dewan Undangan Negeri (Adun) yang menarik sokongan terhadapnya.Menurut kenyataan itu juga, Sulaiman turut meminta perkenan Ali untuk membubarkan DUN Melaka.“Sehubungan itu, Yang di-Pertua Melaka Mohd Ali Rustam membuat pertimbangan dan bersetuju untuk membubarkan Dewan Undangan Negeri Melaka Yang Keempat Belas pada 4 Oktober 2021 (Isnin),” katanya.Empat Adun itu ialah bekas Ketua Menteri Melaka Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).Semalam dalam sebuah sidang media, empat ahli Dewan Undangan Negeri (Adun) Melaka mengumumkan mereka hilang kepercayaan serta menarik sokongan terhadap kepimpinan Ketua Menteri Sulaiman Md Ali.Kerajaan Melaka diketuai Barisan Nasional yang mewakili majoriti dengan 17 Adun, terdiri dari 14 dari Umno, dan dua dari Bersatu selain seorang Adun bebas mesra BN.Sementara pembangkang memiliki 11 kerusi: tujuh dari DAP, dan dua masing-masing dari PKR dan Amanah.


Aku ini binatang jalang

Pada tahun 1959 aku pindah. Dari “budak pekan” aku kembali menjadi “budak kampung”.Aku hanya sempat belajar dua tahun di Sekolah Umum Kuala Klawang A, yang didirikan atas bukit menghadap pekan Kuala Klawang.Guru pertama aku ialah Cikgu Raja Razali. Bersosok gemuk, gempal dan berkulit hitam.Sebelum cuti tahunan sekolah selesai emak aku diberitahu oleh guru besar, Cikgu Fatimah bahawa ada arahan pindah sekolah dari Jabatan Pelajaran Negeri Sembilan.Emak aku berpindah dari Sekolah Umum Kuala Klawang B ke Sekolah Umum Batu Serambai.Tiga batu dari pekan Kuala Klawang.Aku ingat lagi petang itu. Pada hari pertama di tepi rumah guru yang baru aku berkenalan dengan budak kampung Batu Serambai yang pertama.Budak ini namanya Ahmad bin Endot. Mustahil akan aku lupakan sosok ini.Dia kawan aku yang pertama di Batu Serambai.Ketika sampai ke tempat baru aku tiada kenalan, tiba-tiba Ahmad yang berkulit hitam manis muncul.Dia dengan mesra mengambil basikal roda tiga adik aku dan menolak dan terus bermain dengan aku.Kemesraan ini menghairankan aku.Petang itu Ahmad mengajar aku jika hati kita terbuka, kita boleh berkenal suai dengan sesiapa sahaja walau pun orang yang belum pernah kita ketahui.Ini titik pengenalan yang aku ingati sepanjang hayat.Pertemuan petang itu amat bermakna dan aku jadikan ilmu yang sentiasa dibawa sepanjang perjalanan hidup ini.Seminggu kemudian, Sekolah Umum Batu Serambai dibuka.Aku tidak gelabah di bilik darjah dengan muka-muka baru.Aku sudah ada kawan, Ahmad. Rupa-rupanya dia menjadi rakan sekelas.Kelas darjah tiga kami tidak besar.Ada Rahim, Saari, Jamaluddin, Mat Shah, mereka dari Kampung Kemin.Dari Kampung Batu Serambai ialah Zainuddin, Abu, Isa, Yusuf, Ahmad dan aku.Pelajar perempuan tak ramai – Tengku Alawiyah, Raja Noor Hamidah, Salmah dan Zaiton.Apa yang memeranjatkan aku ialah guru darjah aku masih lagi Cikgu Raja Razali.Cikgu yang berkulit gelap hitam ini juga berpindah dari Sekolah Kuala Klawang A, kini menjadi guru darjah tiga dan darjah satu.Darjah tiga dan darjah satu disatukan dalam ruang yang sama.Hanya dipisahkan melalui susunan bangku. Ini dilakukan kerana darjah satu dan tiga tidak ramai murid.Sekolah ini sampai ke darjah enam.Aku rasa jumlah kesemua murid tidak melintasi 100 orang.Guru besar sekolah ini ialah Cikgu Mat Zain yang berasal dari Kampung Kemin satu batu dari sekolah.Guru besar mengajar darjah dua. Darjah satu dan tiga Cikgu Razali.Darjah empat emak aku. Darjah lima Cikgu Brahim dan darjah enam Cikgu Jaaman Abu.Guru agama kami ialah Ustaz Ramli. Ketika aku membesar di Batu Serambai aku rasakan dunia ini begitu indah sekali.Aku membesar dalam kampung yang permai.Wilayah baru yang agak berbeza dari suasana pedalaman di Sekolah Tapak.Juga berbeza dari Sekolah Kuala Klawang yang dalam pekan.Ini sekolah kampung. Di hadapan padang sekolah ialah kawasan sawah padi yang luas terbentang.Di belakang sawah padi ini kebun getah dan rumah orang kampung.Sawah padi dipagari oleh Sungai Klawang dan bonda.Bonda ialah tali air yang dibuat khas untuk laluan air.Air sungai Klawang yang datang dari bukit bukau hutan belantara di Bukit Tangga dimasukkan ke dalam bonda apabila air sungai ditahan oleh empangan batu.Ada satu perkara yang aku rasa berbeza dari kampung lama aku di Tapak atau Kampung Tengah.Di Batu Serambai ramai penduduk kampung dari keluarga Raja.Di belakang sekolah ialah rumah Raja Agong, di sebelah kiri sekolah rumah Raja Husin.Di sebelah rumah Raja Husin ialah rumah Raja Raman.Depan sekolah rumah Raja Hamjat dengan anak perempuannya Raja Abut dan Raja Atup.Raja Hamzah dan adiknya Raja Arshad.Kedai depan sekolah milik Raja Suman, adiknya Raja Kadir.Dalam kelas aku ada Raja Noor Hamidah anak Raja Wahab dan Tengku Alawiyah anak Tok Penghulu Tengku Razak.Malah Cikgu Raja Razali guru kelas aku adalah anak watan Batu Serambai.Semua rumah di sekeliling sekolah adalah rumah keluarga raja kecuali Kedai Makcik Jarah.Kedai di sebelah kiri sekolah ini menjadi tempat tumpuan.Kedai runcit, kedai teh, kedai jual getah dan kedai membaca surat khabar.Kedai Makcik Jarah ini menjadi alamat pos untuk semua warga Kampung Batu Serambai.Suami Makcik Jarah, Pakcik Dusa bekerja sebagai pemberi ubat di Hospital Daerah Jelebu di Petaling.Pada awalnya ketika sampai ke Batu Serambai aku tidak menyedari perkara “Raja” ini.Setelah beberapa minggu tinggal di Batu Serambai baru aku mula sedar.Bila sekolah dibuka aku mula bertemu dengan kenalan baru.Aku mula berkawan dengan Raja Brahim yang tua setahun daripada aku.Kami panggil dia Ayen.Kakaknya Raja Zaleha, abangnya Raja Mustapha, adiknya Raja Musa dan Raja Abu Bakar.Mereka ini anak kepada Raja Husin dan Mak Engku.Aku hanya mengenali emak Raja Ibrahim sebagai Mak Engku.Ini nama panggilan dari orang kampung dan cara dia membahasakan dirinya.“Mak… sapa raja-raja ni? Ramai keliling sekolah ini.”Aku dengan sifat yang sentiasa ingin tahu.Aku nak tahu kenapa dan apa benda itu, terutamanya apabila aku bertemu dengan perkara baru.“Mereka suku sakat Raja.”“Raja mana?”“Raja kita di Seri Menanti.” Emak aku memberi penerangan.Aku sendiri merasakan penerangan kali ini tidak mencukupi.Lalu aku teringat akan Seri Menanti di mana emak aku pernah menjadi cikgu mengajar anak-anak Raja di sana. Malah Tok Wan Rahmah aku pernah bersurah bagaimana dia mengintai anak Raja mandi di perigi.“Anak rajo ni tangan kida. Tak roti basuh berak.” Tok wan aku bersurah.Dan kami sekeluarga semua ketawa.Ini lawak keluarga kami apabila nama Seri Menanti timbul dalam perbualan.“Pasal apa Ayen bila mak dia panggil dia tak jawab saya? Mak dia panggil dia jawab ku. Ku ni apa mak?”Aku bertanya lagi tentang Raja.Ini timbul kerana pada satu petang ketika aku lalu depan rumah Raja Husin aku dengar Ayen dipanggil oleh emaknya. Dia menjawab ku.“Ku tu jawapan sopan pada mak dia. Sama macam kau jawab ‘ya saya’. Ya Engku, di pendekkan jadi ya ku.”Emak aku menerangkan duduk perkara.“Raja Husin tu Raja macam mana? Dia ini Raja apa Mak?” Aku masih tak puas hati.“Keturunan dia dulu-dulu… dia Raja .. kita ini bono.. bila cakap dengan mereka kita bahasakan diri kita sebagai patik. Ini bahasa bersopan.”Emak aku menjelaskan dengan perkataan-perkataan yang aku tak faham.“Bono, patik ni apa Mak?““Laaa banyak sangat kau bertanya… kau nak jadi Raja ke?” Mak aku melawak.“Bono ni apa?” Aku mengulangi pertanyaan.“Bono ni kito. Orang biasa… orang bukan ada darah Raja di panggil orang bono. Kau ni bono.. Ayen, Musa dan Tapa tu Raja. Patik ini diri kita. Patik tu bila kita bahasakan diri kita bila bercakap dengan Raja.”“Kita tak boleh jadi Raja ke mak?”“Tak boleh. Bukan darah keturunan kita. Tulah nanti. Raja ni ada daulat. Kalau kau mengaku Raja kau akan jatuh sakit. Kau akan sakit perut. Tulah. Kau bukan keturunan Raja. Kita bono. Payah ke nak faham?”Emak aku macam hilang sabar dari pertanyaan aku yang berulang-ulang.“Sakit perut pasal apa?” Aku bertanya soalan lagi.“Pasal kau bono mengaku Raja. Tulah ni kena sumpah daulat Raja.”“Daulat ni apa?”“Daulat ini ilmu Raja.”“Sapa beri daulat ni mak? Dalam kelas bila Cikgu Raja Razali panggil kenapa tak ada sapa jawab ku. Raja Razali takde daulat ke?”“Sekolah lain. Sekolah dah moden.”Mak aku menjawab ringkas dan tak tahan dengan soalan bertalu-talu dari aku.Aku pula mahu pencerahan kerana semua ini amat baru untuk aku.Semenjak penerangan itu aku mula faham apa itu Raja, bono, daulat dan tulah.Dari pemahaman ini aku makin selesa duduk di keliling kampung keluarga Raja dan berkawan-kawan dengan anak Raja di Batu Serambai.Raja yang aku anggap betul-betul Raja ialah Raja Husin.Dia ini pakar silap mata.Kami budak budak selalu berbisik-bisik bercerita yang Raja Husin ini ada memelihara jin.Mengikut surah budak-budak, jin Raja Husin ini akan membantunya dalam permainan silap mata.Dalam pertunjukan Raja Husin paling menarik ialah Awang.Awang ialah patung kayu yang boleh bercakap sendiri.Kami budak-budak amat takut dengan Awang.Ini kerana dari Awang yang boleh bercakap sendiri dan berbual-bual dengan Raja Husin.Patung kayu Awang ini menambah kuat keyakinan kami bahawa Raja Husin ini ada memelihara jin.Raja Husin bukan hanya terkenal di Jelebu malah di luar Jelebu pun orang kenal siapa dia Raja Husin.Sebut sahaja Raja Husin “Magic Show” orang di Negeri Sembilan akan tahu.Tapi Raja Husin ini agak jarang di kampung.Dari anaknya Ayen aku selalu dengar ayahnya berada di Seremban di Istana Hinggap.Raja Husin mengikut surahnya anaknya amat rapat dengan Raja Menawar, Yang di-Pertuan Besar Negeri Sembilan.Dari apa yang aku lihat Raja Husin inilah yang menjadi tali ikatan penyambung keluarga raja-raja di Kampung Batu Serambai dengan Yang di-Pertuan Besar Raja Negeri Sembilan.Hari berjalan. Masa berubah.Bila cuti Jumaat dan Sabtu atau waktu petang, kami budak-budak kampung akan mandi sungai, mandi dalam bonda, mengail ikan, atau melukah atau memasang tajur mencari ikan.Aku membesar dalam kampung yang luas terbentang.Sesekali datang musim bola.Sesekali datang musim guli dan gasing.Kami bermain, bermain dan bermain.Budak-budak kampung lebih banyak bermain dari belajar.Satu pagi di sekolah aku dipanggil oleh Cikgu Jaaman Abu.Ini waktu rehat.Aku sampai ke bilik darjah enam.Emak aku ada sama.Murid dan guru sedang berehat jam 10.00 pagi.Cikgu Jaaman menghulur kuih karipap pada aku.Aku mengambil kuih dalam suasana yang tak selesa.Aku tidak tahu apa yang sedang berlaku.Aku hairan kenapa mak aku ada bersama Cikgu Jaaman.“Baca ini. Baca.” Cikgu Jaaman menghulur sekeping kertas ke tangan aku.Aku melihatnya. Tulisan tangan Cikgu Jaaman Abu. Macam pantun tapi bukan pantun.“Baca lah… ini sajak… sajak Chairil Anwar… sajak ‘Aku’.”Cikgu Jaaman memberi penjelasan.Aku merangkak-rangkak membaca:Kalau sampai waktuku,Ku mau tak seorang ‘kan merayu,Tidak juga kau,Tak perlu sedu sedan itu,Aku ini binatang jalang,Dari kumpulannya terbuang,Biar peluru menembus kulitku,Aku tetap meradang menerjang….Aku memandang pada emak aku.Kemudian aku pandang Cik Gu Jaaman.Sebenarnya aku tidak tahu apa yang sedang aku baca.“Sham. Kita akan adakan jamuan sekolah. Sambut perayaan Hari Raya, kau akan baca sajak ini. Boleh? Kena hafal. Jangan pakai surat. Boleh?”Cikgu Jaaman memberi penjelasan.“Beranikan hati. Kau boleh buat. Kau tak cuba kita tak tahu.”Kata putus dari Cikgu Jaaman Abu.Aku memandang pada emak aku.Kemudian aku memandang pada Cikgu Jaaman Abu. Aku mengangguk dua kali tanda setuju.Dalam darjah tiga tahun 1959 aku dipaksa berkenalan dengan sajak “Aku”.Aku sendiri tidak tahu apa itu sajak.Aku tidak tahu siapa penulis yang bernama Chairil Anwar ini.Yang aku tahu aku wajib hafal sajak ini untuk aku bacakan di jamuan sambutan Hari Raya Sekolah Umum Batu Serambai tahun 1959.Inilah kali pertama aku naik atas pentas.Waktu berjalan.Bila musim hujan air sungai akan naik.Kalau hujan turun malam Jumaat maka inilah masa terbaik ketika cuti sekolah untuk budak kampung bercempera mandi sungai.Kami yang masih belum bersunat tanpa segan silu akan mandi telanjang ramai-ramai.Lubuk pilihan kami ialah di tepi sawah tak jauh dari jambatan di sebelah Surau Lebai Juri.Dari atas jambatan atau dari tebing kami akan menjunam terjun ke dalam sungai yang airnya melimpah ke tepi sawah.Hanya yang berani saja akan terjun dari jambatan.Aku sendiri tak berani mencuba terjun dari jambatan.Pernah pada satu pagi Sabtu ketika air melimpah setelah hujan lebat kami bercempera.Pagi itu Yusuf kawan sedarjah aku ada bersama.Usop ini budak kampung yang berani.Rumahnya tidak berapa jauh dari sungai.Bukan saja Usop berani terjun dari jambatan, kadang kala dia terjun dari pokok kundang di tepi sungai.Aku masih dapat menggambarkan bagaimana si Usop telanjang bogel naik ke jambatan dan berlagak sebagai superman.Lalu dia bersuara: “siapa berani lawan aku?”Kemudian Usop akan terjun ke dalam sungai.Di pagi Sabtu itu si Usop sedang berlakon babak “siapa berani lawan aku?”Tiba-tiba muncul Pakcik Jaafar yang sedang mengheret basikal.“Aku berani lawan engkau.” Pakcik Jaafar bersuara dari tepi jambatan.Usop menoleh. Dia tak jadi terjun.Usop mengambil seluar baju lari beredar.Kami yang dalam sungai pun menjadi tak selesa.Akhirnya kami juga keluar dari dalam sungai.Ambil seluar dan baju terus balik ke rumah.Pakcik Jaafar yang mengheret basikal itu ialah ayah si Usop. Aduh!Pakcik Jaafar ini potong stim pesta mandi sungai kami pada pagi itu.Kesah Usop “siapa berani lawan aku?” menjadi bualan kami budak-budak Batu Serambai.Lama juga Usop tak bersama kami bercempera mandi sungai.Mungkin dia segan dengan apa yang berlaku. Untuk kami kesah Usop ini menjadi surah klasik.Hari berjalan, bulan beredar.Bila sekolah nak dibuka sampai berita buruk.Sekolah Umum Batu Serambai hanya akan ada tiga kelas sahaja, darjah satu dua dan tiga.Murid-murid darjah empat, lima dan enam wajib pindah sekolah.Ada dua pilihan, Sekolah Umum Amar Penghulu tiga batu dari Batu Serambai atau ke Sekolah Umum Kuala Klawang.Aku terpaksa berpisah dengan kawan-kawan budak kampung Batu Serambai.Ramai memilih untuk ke Amar Penghulu.Aku memilih untuk kembali ke sekolah di pekan Kuala Klawang.Kini aku menjadi budak setengah kampung dan setengah bandar.Darjah empat tahun 1960 di musim cuti panjang emak aku diarahkan untuk mengikuti kursus cara pendidikan yang moden.Emak aku menjadi guru di zaman Jepun.Pendekatan baru, cara mengajar baru yang lebih moden wajib diketahui oleh semua guru.Maka emak aku wajib berkursus.Kursus dua minggu ini dijalankan di Seremban.Emak aku menyewa rumah di Ampangan Seremban.Aku dan adik aku membonceng sama ke Ampangan dengan alasan untuk menemani emak yang sedang berkursus.Hari pertama di Ampangan aku terasa tersilap kerana mengekor emak aku.Aku jadi kera sumbang tanpa kenalan.Adik aku menjadi teman setia.Hari kedua aku nampak seorang budak sedang berjalan ke arah rumah sewa kami.Dia kelihatan sebaya dengan aku.Ketika ini aku teringat kepada apa yang dilakukan oleh Ahmad Endut bila ternampak aku kali pertama.Tanpa segan dan silu aku membuat perkara yang sama, aku hampiri budak ini.Dengan senyum yang luas aku membuka mulut dan bertanya: “Padang di sini kat mana?”Soalan seperti aku ini budak sesat agar dilihat tidak mengancam.“Saya pun tak tahu… saya bukan dari sini.” Jawapan aku terima.“Dari mana?”“Dari Tapah. Datang cuti sekolah. Kakak kerja di Seremban.”“Ooo. Tapah ni … kat mana?”“Di Perak. Dekat Ipoh.”Satu nama tempat yang membuka mata budak kampung dari Jelebu yang belum pernah sampai ke Perak.Nama kawan baru aku Azmi. Dia sebaya dengan aku.Adiknya Kero baru darjah tiga dan adik perempuan Ina baru nak masuk sekolah.Rumah sewa kakak mereka di sebelah rumah sewa yang mak aku sewa.Maka kami sama-sama pendatang ke Ampangan.Kami mula berkawan-kawan dan meneroka wilayah Ampangan.Tidak banyak yang dapat aku lakukan.Aku budak kampung mati akal untuk bermain dalam kawasan perumahan yang agak sempit.Aku sudah biasa dengan sawah terbentang dan sungai mengalir.Di Ampangan rumah yang rapat-rapat merimaskan.Sesudah dua minggu kursus emak aku tamat.Kami akan pulang ke Jelebu.Sehari sebelum berangkat pulang aku berjumpa Azmi.“Mi.. esok aku pulang ke Jelebu. Nanti kalau ada chan kita jumpa lagi? Kau tulis surat pada aku. Ni alamat aku. Aku nak juga sampai ke Tapah satu hari nanti.”“Saya pun akan pulang ke Tapah. Kakak akan hantar. Sekolah nak buka. Ina nak mula sekolah.”Aku menghulurkan alamat kepada Azmi. Azmi pula menuliskan alamat rumahnya di Tapah. Setelah bertukar alamat kami berpisah.Sekolah Melayu dibuka pada hari Ahad tetapi pejabat pos tutup hari Ahad.Hari Isnin aku ke Pejabat Pos Kuala Klawang.Dengan setem 10 sen aku pos kan surat bersampul biru kepada Azmi.Tidak banyak yang aku tulis hanya bercerita yang aku, mak dan adik aku selamat sampai ke kampung.Aku tak sabar menunggu surat jawapan dari Azmi. Dia berjanji akan membalas surat aku.Surat ke kampung Batu Serambai akan dibawa oleh Posmen Maniam dari Pejabat Pos Kuala Klawang.Maniam naik basikal dari Kuala Klawang hingga ke Amar Penghulu.Sistem pos amat mudah.Maniam hanya perlu meninggalkan surat-surat ini di beberapa buah kedai di tepi jalan.Kalau ada surat berdaftar Maniam akan beri tahu tuan kedai.Esoknya tuan empunya surat akan menunggu.Kalau telegram sampai maka posmen bermotosikal akan datang ke rumah.Jaringan tolong menolong di kampung amat kuat. Telegram pun boleh diambil oleh orang lain. Yang penting sampai ke tangan tuan empunya.Aku sekolah pagi. Waktu petang lepas makan tengah hari aku akan pergi merayau ke kedai Makcik Jarah dengan harapan ada surat dari Tapah.Seminggu aku menunggu.Tak ada surat dari Azmi.Aku putus harapan hingga dua minggu kemudian satu petang tanpa di rancang aku menghampiri kedai Makcik Jarah.Aku nampak Raja Hamzah ada di kedai.Tiba-tiba Raja Hamzah menggamit aku dan menayangkan sekeping surat.Aku berkejar untuk mengambilnya.“Ni sapa ni?” Raja Hamzah bertanya dengan muka yang ketat lagi masam.Aku melihat nama di sampul surat.Jelas nama aku.Sahih ini surat yang aku tunggu dari Azmi.“Surat saya.”Aku ambil dengan suka hati dan terus berlari ke rumah.Di atas rumah emak dan kakak aku sedang melipat kain.Aku dengan tak sabar terus bersuara kuat “siapa berani lawan aku?”Aku menayangkan surat itu seperti lakonan Usop di atas jambatan.“Mak surat dari Azmi… yang di Ampangan dulu… sapa berani lawan aku?”Emak dan kakak aku yang tak tahu hujung pangkal menjadi tercengang.“Surat apa?” Emak aku bertanya.“Surat untuk Raja Hishamuddin Rais. Ini surat untuk Raja Hishamuddin”. Aku menepuk perut dan ketawa.“Tak sakit perut pun. Tak ada daulat pun. Tak ada tulah… tak cuba kita tak tahu… aku dah cuba… tak sakit perut pun. Ini buktinya. Ini surat untuk Raja Hishamuddin.”Aku ketawa dan menunjukkan surat pada kakak aku.“Apa berita dari Azmi?”Emak aku bertanya dengan suara seorang guru.Secara rasional Emak aku menerima hakikat aku tidak sakit perut.Epilog:Pada tahun 1960 dalam darjah empat aku membuktikan tentang sakit perut, daulat dan tulah.Aku akan terus berterima kasih kepada Cikgu Jaaman Abu yang memberi aku nasihat, “tak cuba kita tak tahu”.Cikgu Jaaman Abu ini juga bertanggungjawab memperkenalkan aku kepada sajak “Aku”, kepada Chairil Anwar dan sastera.Hasilnya aku menjadi binatang jalang yang tidak memerlukan sedu sedan itu.Kalau pun peluru menembusi kulitku, aku tetap akan meradang dan menerajang.


Sorry.


New Zealand haramkan vape pakai buang, elak digunakan kanak-kanak

New Zealand melancarkan langkah untuk mengekang tabiat menghisap vape oleh golongan muda, daripada mengehadkan jualan berhampiran sekolah kepada pengharaman beberapa unit pakai buang, dalam kempen agresif anti-merokok.
Meskipun New Zealand merekodkan kadar perokok dewasa terendah dalam kalangan 38 negara Organisasi Kerjasama Ekonomi dan Pembangunan, namun negara Pasifik itu melarang generasi akan datang daripada merokok sebagai usaha ke arah "bebas asap rokok" menjelang 2025.
Menteri Kesihatan Dr Ayesha Verrall berkata perubahan itu, yang akan dilakukan secara berperingkat dalam tempoh enam bulan mulai Ogos, muncul ekoran terlalu ramai golongan muda menggunakan vape, walaupun kerajaan mahu peranti itu tersedia sebagai alternatif kepada tabiat merokok.
"Kami mencipta masa depan di mana produk tembakau tidak lagi menjadi ketagihan, menarik atau sedia ada, dan perkara yang sama perlu digunakan untuk vape," kata Verrall dalam satu kenyataan.
Mulai Ogos semua vape yang dijual di New Zealand perlu mempunyai bateri boleh tanggal atau boleh diganti, mengekang bekalan jenis pakai buang yang digemari oleh golongan muda, katanya.
"Kami juga mahukan vape sejauh mungkin dari minda dan capaian kanak-kanak dan golongan muda," kata Verrall, sambil menambah bahawa kedai baharu akan dibenarkan buka sekurang-kurangnya 300m dari sekolah dan marae, atau ruang pertemuan untuk komuniti Maori.
Vape akan memerlukan mekanisme keselamatan lain, dengan mengharamkan nama yang menarik minat kanak-kanak, seperti "gula-gula kapas”, serta mempertimbangkan pembungkusan biasa.
"Ini adalah satu lagi cara kami menghentikan syarikat vape daripada membangunkan jenama tertentu yang menyasarkan golongan muda," kata Verrall pada sidang akhbar pada Selasa.


Kes harian kekal di paras 3,500

Malaysia merekodkan kes baru sebanyak 3,510 menjadikan kes keseluruhan Covid-19 meningkat sebanyak 2,731,713.4,998 pesakit juga direkodkan sembuh, menjadikan jumlah keseluruhan pesakit sembuh sebanyak 2,652,585.Dalam pada itu, kes yang memerlukan rawatan di unit rawatan rapi (ICU) adalah sebanyak 329 kes di mana 255 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 179 kes di mana 121 adalah kes Covid-19.Dari 3,510 kes harian yang dilaporkan pada hari ini, 59 kes (1.7%) adalah daripada Kategori Tiga, Empat, dan Lima, dan 3,451 kes (98.3%) lagi adalah terdiri daripada Kategori Satu dan Dua.


Jantan tanpa betina, betina tanpa jantan

Aku tak teringat di mana aku khatam membaca kitab “Men Without Women”, “Jantan Tanpa Betina” atau terjemahan lebih sopan “Lelaki Tanpa Perempuan”.Apakah aku khatam sekali lagi ketika dalam tahanan di Kem Kamunting tahun 2001?Fakta ini aku tidak teringat kerana selama dua tahun dalam tahanan. Aku khatam membaca lebih dari 200 buah kitab pelbagai genre.Kitab Men Without Women ini adalah rampaian 14 buah cerita pendek tulisan Ernest Hemingway (1899-1961). Terbitan pertama adalah pada tahun 1927.Ketika aku di sekolah menengah, muda-muda dulu aku suka membaca novel. Kemudian entah apa yang berlaku, aku jadi malas. Aku beralih membaca cerita pendek.Mungkin aku tak ada kesabaran untuk menghabiskan kisah “War and Peace” yang meleret-leret panjangnya.Cerita pendek atau bercerita dengan pendek, dengan cepat aku tahu hujung pangkalnya.Aku dah lupa isi 14 cerita yang ditulis oleh Hemingway. Tapi aku tak akan melupakan buku ini.Mustahil aku akan melupakan nama buku: Jantan Tanpa Betina.Nama buku Men Without Women ini melekat dalam benak aku.Aku merasakan si macho Hemingway menggunakan tajuk ini kerana mahu menulis tentang orang macam aku.Apakah aku ini sosok jantan tanpa betina? Bagaimana pula kisah betina tanpa jantan atau perempuan tanpa lelaki?Dalam falsafah hidup aku, lelaki dengan perempuan atau perempuan dengan lelaki, perempuan dengan perempuan atau lelaki dengan lelaki, yang dicari sebenarnya ialah seks.Jangan kita berdolak dalih. Jangan kita tipu diri sendiri dengan hujah molek lagi suci.Jangan berbohong pada diri sendiri. Tak ada seks semua tak jadi.Apa yang dicari oleh jantan dan betina ialah seks. Cinta kasih sayang, anak pinak dan cucu cicit datang kemudian. Awal wahid ialah seks.Seks ini menjadi misteri ketika kita belum bersetubuh dengan lelaki ataupun dengan perempuan. Sesudah mengalami persetubuhan, maka misteri seks terbarai.Memungut kata-kata Boy George penyanyi dari kumpulan Culture Club: “I would rather have a cup of tea then sex.”Untuk Boy George secawan teh pilihan yang lebih baik daripada seks. Bila teringat dengan buku Hemingway ini, maka aku teringat kepada diri aku ketika berkelana.Aku pindah dari kampung ke pekan. Dari pekan ke kota. Dari negara ke negara.Dari penjara ke penjara.Tapi ranjang seks dan cawan teh tidak pernah aku tinggalkan.Aku bukan Boy George, aku memilih kedua-dua sekali. Seks dan teh.Teh untuk aku boleh diminum sebelum atau sesudah ke ranjang.Tidak ada rukun, hukum atau peraturan yang wajib dipatuhi. Mana dulu tidak penting.Lagi mahal daun teh, lagi panas rasa badan di ranjang. Falsafah aku ini bertentangan dengan falsafah Boy George.Ketika menziarahi Australia tahun 1975, aku menambah pengetahuan dalam keilmuan seks.Di Australia anak muda mahasiswa dan mahasiswi, bujang dan dara, semuanya meminati seks.Di Australia seks bukan satu misteri yang wajib melalui ijab kabul.Atau mendapat kebenaran emak bapa, paderi, gereja, masjid, tok kadi atau tok imam.Pada hemat aku mana jantan yang sampai ke Australia dan tidak pernah meniduri Minah Australia adalah tanda jantan gagal.Begitu juga kalau ada minah yang singgah ke Australia dan tidak meniduri “Mat Down Under” ini juga tanda gagal.Ketika di Kuala Lumpur ilmu seks aku hanya bertahap sekolah menengah.Di Australia aku naik ke tahap universiti.Ketika aku sampai ke Eropah pembelajaran dan ilmu pengetahuan seks yang aku dapati di Australia memungkinkan aku terus membuat PHD atau doktor falsafah.Ketika aku menetap di London di takdirkan aku bertemu dengan Janina.Minah cun lagi bergetah ini berasal dari Tanjung Tokong, Pulau Pinang.Ketika kami bertemu Putera Charles baru beberapa tahun menikah dengan Lady Diana.Orang ketiga belum muncul lagi di atas katil Charles dan Diana.Aku ingat musim panas tahun 1990 aku bekerja sepenuh masa di Restoran Garuda.Kerja sepenuh masa ini maknanya aku diberi kunci untuk membuka restoran pada jam 10 pagi. Ini sebelum tukang masak dan pekerja dapur sampai.Aku akan membersihkan dan menyediakan restoran yang akan dibuka jam 11.30 pagi.Aku bekerja enam hari seminggu dan hanya bercuti pada hari Ahad.Ini maknanya di hujung minggu ketika kawan-kawan dari kampus “berganja dan beranggur”, aku “memburuh” di Soho.Jam 2.00 hingga jam 6.00 petang restoran ditutup. Ini waktu rehat untuk pelayan dan juga pekerja dapur.Aku ada empat jam untuk berehat. Kadangkala aku tidur dalam stor.Tapi biasanya aku merayau-rayu masuk ke galeri untuk melihat pameran dan lukisan untuk membunuh masa.“Isham… I’m coming to Soho, meet me at the usual place.” Janina menelefon aku.Tempat biasa kami bertemu ialah di sebuah kafe di Charing Cross Road.Kedai kopi Cina ini terletak sederet dengan kedai buku Foyles yang tersohor itu.Aku suka duduk di kedai kopi ini. Pertama ianya tak jauh dari Restoran Garuda tempat aku bekerja.Kedua di Charing Cross Road, ramai minah cun dan mamat jambu yang berjalan dari Oxford Street ke China Town.Atau melintas ke arah Leicester Square. Wilayah Soho ini tempat memperaga fesyen dan badan.Aku sampai awal. Aku mengambil meja di kaki lima paling hampir dengan jalan.Dari jauh aku nampak Janina menapak. Tangannya mengepit buku dan majalah.Pasti sebagai bahan bacaan ketika duduk dalam kereta api bawah tanah.Sebelum duduk Janina meletakkan buku “Sex And The Single Girl” dan majalah “Time Out”.Aku membelek buku ini. Hasil tulisan Helen Marie Gurley, ketua pengarang majalah Cosmopolitan.Buku ini tidak pernah aku baca. Pertama aku bukan “girl”. Kedua aku tak pernah single.Majalah Time Out ini selalu juga aku belek-belek di kedai buku.Ini majalah panduan mencari nikmat hidup dalam kota London.Majalah mingguan ini memberi pembaca panduan tentang panggung teater, panggung wayang, wayang terbaru, dewan konsert, kedai makan, restoran pelbagai negara, pameran seni, kelab malam dan tempat untuk bercanda-canda.Hakikatnya majalah ini adalah pemandu untuk merasa nikmat hidup dalam kota kosmopolitan London.“So what’s news?”. Aku bertanya apabila Janina melabuhkan punggung gebunya ke atas kerusi rotan.“I’m lonely. I need a partner. Nak cari jantan laaa. Aku dok tidooo sorang je ni.”Janina mengadu pada aku. Aku arif benar sejarah Janina ini.Janina sampai ke London kerana dia dibawa oleh Dave, jantan Mat Salleh.Janina dan Dave bertemu di Bangsar. Dave datang ke Kuala Lumpur untuk membuat program TV stesen BBC.Janina ketika itu bekerja sebagai pegawai media. Pertemuan mereka bagai pinang dibelah dua.Janina pernah memberi aku tahu bagaimana Dave singgah di Masjid Negara dan bertanya dengan tok siak cara untuk menjadi saudara baru.Dave juga berlegar di beberapa kedai buku di Kuala Lumpur dan membeli buku tentang Islam.Bila aku terdengar surah ini, maka perangai jujur aku menerkam ke hadapan.Aku ketawa terbahak-bahak.“Wow… ini rancangan licik untuk menanggalkan seluar dalam kamu.”Aku terbarai ketawa apabila mendengar surah lakonan Dave.Janina berhenti bekerja dan pindah dari Hartamas, Kuala Lumpur ke Finsbury Park, London untuk tinggal bersama Dave.Bulan pertama indah permai. Mereka berbulan madu.Bulan kedua juga indah lagi permai. Seks menjadi ikatan.Sebelum ke pejabat ada seks. Pulang dari pejabat ada seks.Tengah makan ada seks. Selepas makan ada seks.Masuk bulan ke sembilan semua berubah.Ini selepas Dave pulang dari Madagascar.Hampir sebulan Dave di pulau itu membuat penggambaran.Setelah tiga minggu Dave pulang ke Finsbury Park, Janina merasakan ada sesuatu tak kena.Dave kadangkala pulang amat lewat. Kadang kala pulang dari studio, dan keluar sekali lagi.Ketawa sinis aku terbukti betul. Di Madagascar Dave bertemu dengan seorang atlet Madagascar.Sebulan kemudian Minah Madagascar ini datang juga ke London. Mungkin kali ini Dave berjanji akan menyimpan rambut untuk menjadi penganut “Rastafarian” seperti Bob Marley.Seperti apa yang terjadi kepada Lady Diana kini terjadi kepada Janina. Orang ketiga muncul di atas katil. Janina terus membuat keputusan.Aku ingat lagi petang itu Janina menelefon aku minta datang membantu kerana dia berpindah rumah.Janina membuat keputusan meninggalkan Dave. Janina pindah ke Brixton menumpang di rumah Sue, Minah Salleh kenalan lama Janina.Amoi Cina pelayan sampai. Dia membawa kopi panas untuk aku dan secawan air limau untuk Janina.“Isham…. kau tengok ni… tengok, tengok.” Janina menunjukkan Time Out kepada aku.Bukan bahagian wayang atau bahagian restoran, tetapi bahagian iklan untuk mencari kenalan.“Aku nak iklankan diri aku di sini, di sini.” Kata putus dari Janina.“Betul ke? Kau berani ke? Ini blind date.” Aku bertanya kerana aku sendiri merasa takut.Time Out ini majalah Yuppie dan trendy. Sasaran pembaca dari golongan profesional yang bergaya dan berduit.Aku ada juga membaca ruangan “Bujang Bertemu Dara” atau “Dara Mencari Bujang” atau “Dewasa Mencari Pasangan”.Ini iklan lelaki cari teman perempuan. Ada iklan perempuan cari teman lelaki. Iklan lelaki cari lelaki, perempuan cari perempuan.Ruangan “Dating For Singles” ini mengingatkan aku kepada majalah filem dan majalah hiburan tahun-tahun 60-an.Ada juga ruangan seperti ini. Awalnya dipanggil ruangan “Sahabat Pena” kemudian menjadi ruangan “Kembang Setaman”.Tetapi tidak ada iklan “Lelaki Gembira” atau “Perempuan Gembira” mencari pasangan.“Baca ini.” Janina memberi sehelai kertas untuk aku baca.Isinya: “Young Professional Asian Woman looking for male friendship, maybe more. Into cinema, theatre, books.”“Ini iklan kamu?”. Aku bertanya.“Yes.” Janina mengangguk.“Kau tahu ini blind date, kau tak pernah jumpa dia. Muka mamat tu kau tak pernah tengok, bukan macam kau jumpa Dave.”Aku cuba memberi jalan tengah.“Nanti aku minta gambar, pilih la mana yang perkenan. Aku rasa okay aku gi jumpa.” Janina memberi penjelasan.“Jumpa kat mana?”.“Kafe, restoran buat temu janji.. ya, yes blind date”.“Kau berani betul ya? Aku tak berani jumpa minah yang aku tak kenal. Macam mana kalau mamat yang kau date itu serial killer? Atau dia perogol bersiri?” Aku memberi ingatan.“Ya laaa… sebab itu aku jumpa kau, nanti kau leh jadi saksi.”Dalam hati kecil aku, sebenarnya aku amat kagum dengan keberanian gadis Melayu ini.Bayangkan dia berani mengiklankan diri. Berani bertemu dengan Mat Salleh yang tidak di ketahui hujung pangkalnya.Aku sendiri tak penah buat temu janji dengan minah yang tak aku kenali.Cara aku mengayat amat senang. Aku bekerja dalam restoran. Pelbagai jenis awek yang datang.Ada pelanggan yang nak mencuba masakan Melayu-Indonesia. Ada yang ingin bertukar selera.Ada yang terbaca iklan Restoran Garuda dalam majalah Time Out.Ada juga yang pernah pergi bercuti ke Indonesia atau Malaysia dan kenal nasi goreng dan nasi lemak.Cara aku begini, jika minah itu cun bergetah dan aku ingin mencuba nasib maka aku beri layanan yang “extra special”.Aku beri penerangan panjang lebar setiap jenis makanan yang ditanya.Aku melawak di sana sini. Bila sudah makan aku hantarkan kopi percuma.“Coffee on the house.” Sambil aku menuang kopi ke dalam cawan.“How was the food?”. Aku bertanya.“Great, great. We loved it.”Jawapan biasa dari pelanggan. Mustahil ada yang kata tak sedap.Kepada Minah yang menjadi sasaran aku berkata: “I could cook special for you… pass me your phone number. It will pleases you. Will give you a call, by the way where do you lived?”.Aku meminta number telefon. Aku tunggu jawapan. Apakah umpan dipancing disambar ikan.Jika minah cun ini malu nak memberi nombor telefon, maka aku sendiri akan memberi nombor telefon.“Don’t call during the day, me in campus…call in the evening.”Sengaja aku sebutkan kampus. Untuk memberi tahu bahawa aku ini mahasiswa masih belajar.Gagal adalah lumrah. Tapi kalau tidak mencuba aku tidak tahu.Setiap kali gagal aku perbaiki cara mengayat.Hakikatnya ramai juga pelanggan Garuda yang aku berjaya membuat temu janji.“Kau date nanti bawa dia ke Garuda laaa. Biar aku layan, aku akan tengok ok ke tak ok.” Aku memberi cadangan kepada Janina.Aku terfikir kalau datang ke Garuda boleh juga aku perhatikan perangai mamat itu baik atau bagaimana orangnya.Tapi membaca perangai manusia ini bukan senang.Lihat bagaimana Dave sanggup pergi ke Masjid Negara untuk memastikan seluar dalam Janina dapat dibuka.“Tengok nanti, hari Khamis ini Time Out baru akan keluar, kita tunggu.”Janina mengakhir perbualan petang itu.Bila aku menapak dari kedai kopi kembali ke Restoran Garuda, setiap jantan yang aku nampak di atas jalan semuanya aku anggap berpotensi untuk menjawab iklan Janina.Seminggu kemudian aku dapat panggilan telefon dari Janina.“Isham.. good news…. Sue house mate aku terperanjat… banyak sangat surat sampai.”Suara Janina gembira.“Betul ke.. ada gambar tak?” Aku ikut sama gembira bila mendengar umpan disambar ikan.“Gambar ada…. petang nanti aku datang… jumpa tempat sama.” Janina meletakan telefon.Aku tak sabar untuk melihat gambar-gambar “jantan tanpa betina” yang menjawab iklan “betina tanpa jantan”.


Pasaran hartanah tak stabil, tapi tunggu dan lihat, kata pakar

Sektor hartanah mungkin terjejas disebabkan ketidaktentuan dalam ekonomi, politik dan kesihatan awam, akan tetapi pakar percaya situasi masih belum begitu buruk dan kemungkinan akan pulih pada masa akan datang.Mengakui kesukaran dihadapi pasaran hartanah, bekas ketua pengarah Jabatan Penilaian dan Pekhidmatan Harta, Mani Usilappan berkata, faktor sama yang menjejaskan ekonomi akan turut menjejaskan sektor perumahan.Akan tetapi, walaupun pandemik Covid-19 menyebabkan hampir kebanyakan aktiviti ekonomi terhenti, beliau berkata permintaan masih ada kerana masih terdapat pembeli yang mencari rumah dengan harga berpatutan.“Benar, secara umumnya jumlah urus niaga menjadi perlahan,” katanya kepada MalaysiaNow.“Tetapi masih terdapat jualan yang menunjukkan pasaran berpijak dengan kukuh, terutamanya pasaran sekunder.”Covid-19 yang menyaksikan kerajaan mengenakan perintah berkurung selama tiga bulan bagi mengekang pandemik itu, menjejaskan perniagaan dan menyebabkan ramai “gulung tikar”.Mani mengakui keadaan itu, mengatakan isu berkait Covid-19 berlaku secara global dan “terlalu meluas”.“Tetapi ia bukan selama-lamanya,” katanya.“Kita perlu berdepan dan mencari jalan dalam situasi tak menentu ini.“Selagi ekonomi berjalan, akan terdapat permintaan untuk rumah.”Bagaimanapun, beliau mengingatkan ketidaktentuan politik akan berterusan sehinggalah senario politik distabilkan.Permintaan kembali meningkat?Naib Presiden Persatuan Pemaju Hartanah dan Perumahan Malaysia (Redha), NK Tong berkata terdapat bukti empirikal permintaan sedang kembali meningkat.Akan tetapi menambah, situasi tahun depan akan menjadi petunjuk lebih baik tentang bagaimana keadaan sektor hartanah.Pada sidang media Kempen Pemilikan Rumah-Ekspo Hartanah Malaysia 2020 (HOC-Mapex) baru-baru ini, beliau juga bercakap tentang ketidaktentuan yang melanda negara ini.Beliau bagaimanapun berkata, disebabkan Malaysia menangani pandemik ini dengan baik berbanding sesetengah negara, ia meningkatkan kembali keyakinan awam terhadap sektor itu.“Enam bulan lalu semua orang beranggapan berlaku pertukaran antara penjagaan kesihatan dan ekonomi,” katanya.“Sekarang seluruh dunia sedar kedua-duanya berkait. Kita harus menangani penjagaan kesihatan untuk mencergaskan kembali ekonomi.”Ketua pegawai eksekutif syarikat hartanah Rahim & Co International Siva Shanker berkata, kejatuhan dalam pasaran disebabkan “black swan events” atau keadaan tidak dijangka seperti masalah dalam industri minyak dan gas, perang dagangan AS-China, pergolakan dalam ekonomi dunia, ketidakstabilan politik dalam negara dan Covid-19.“Aspek ini menyebabkan keadaan ini berlaku bukan sahaja kepada pasaran hartanah tetapi semua sektor,” katanya kepada MalaysiaNow.Beliau memetik laporan Pusat Maklumat Harta Tanah Negara (Napic) yang meramalkan permintaan menjadi perlahan memandangkan keadaan urusniaga dan nilai hartanah yang tertekan.Menurut laporan itu, pasaran hartanah merekodkan jumlah transaksi 115,476 unit berjumlah RM46.94 bilion pada suku pertama 2020.Kejatuhan sebanyak 27.9% dan 31.5% dalam jumlah dan nilai daripada 160,165 unit bernilai RM68.53 bilion pada suku pertama 2019.Kuncinya kesabaranSeperti yang lain, Siva masih belum berputus asa dengan pasaran hartanah.“Ia akan mengambil masa panjang (untuk pasaran) pulih seperti dulu, tetapi ia akan kembali baik,” katanya.“Pasaran hartanah adalah kitaran. Jika kita sabar menunggu, ia akan kembali kepada keadaan asal.”Katanya, pasaran sudah mula jatuh pada 2019 sebelum pandemik Covid-19 melanda tahun ini.“Pada 2021 apabila pasaran stabil sedikit, keadaan akan semakin jelas, dan kita akan melihat pasaran akan menjadi lebih baik,” katanya dan menambah pasaran mungkin akan kembali tinggi pada 2022 atau 2023.Beliau menyanggah pandangan popular pasaran merosot tahun ini, mengatakan transaksi terus berlaku dengan sebilangan besar hartanah masih dipasarkan.“HOC kembali, Mapex kembali,” katanya dan menambah beliau percaya ini akan menguntungkan pasaran walaupun mungkin tidak sebaik kempen dahulu.Baginya, perubahan akan berlaku di semua sektor yang terjejas disebabkan Covid-19 apabila vaksin berkesan dihasilkan.Katanya, mungkin akan mengambil masa bertahun-tahun sebelum semua orang divaksinkan, tetapi sentimen positif akan kembali meningkatkan pasaran.“Sudah tentu kita akan melihat trend kenaikan pasaran dansemua permintaan tertangguh akan terjual. Barulah pasaran akan melonjak ke depan,” katanya.


103 lagi korban Covid-19 dicatat, kes baru jangkau 7,600

Malaysia merekodkan kes baru sebanyak 7,654 menjadikan kes keseluruhan Covid-19 meningkat sebanyak 792,693.Selangor kekal mencatat kes harian tertinggi sebanyak 3,260 disusuli Kuala Lumpur (1,550), Negeri Sembilan (698), Kedah (337), Johor (313), Sarawak (286), dan Melaka (230).Hanya Perlis (2) sahaja yang mencatat kes satu digit hari ini.Negara juga mencatat sebanyak 4,797 kes sembuh menjadikan jumlah keseluruhan kes sembuh meningkat kepada 714,815.Kes aktif dengan kebolehjangkitan pula kini berjumlah 72,201.Dalam pada itu, 943 pesakit ditempatkan di unit rawatan rapi (ICU) termasuk 450 orang memerlukan bantuan alat pernafasan.Malaysia turut mencatat 103 lagi korban akibat Covid-19, menjadikan jumlah mangsa yang maut meningkat kepada 5,677.


Pembangkang Singapura tulis surat kepada menteri berhubung dakwaan peguam takut wakili banduan

Parti pembangkang di Singapura menulis surat kepada menteri undang-undang berhubung dakwaan mengatakan wujud suasana yang menakutkan dalam kalangan peguam sehingga menyebabkan mereka tidak mahu mewakili banduan bilik akhir, berikutan dua kes baru-baru ini di mana banduan terpaksa mewakili diri mereka sendiri di mahkamah.Dalam surat kepada K Shanmugan itu, Parti Reformasi, Parti Kuasa Rakyat dan Titik Merah Bersatu berkata ia adalah “dakwaan serius” kerana di bawah perlembagaan negara itu, semua orang berhak mendapat khidmat peguam dan perwakilan undang-undang.“Hak untuk mendapatkan nasihat undang-undang adalah perkara utama dalam mendapatkan perbicaraan yang adil dan ia merupakan tunggak kedaulatan undang-undang, yang mendasari kemakmuran ekonomi dan pembangunan Singapura,” kata mereka.“Kami bimbang dengan dakwaan serius yang mengatakan peguam di Singapura mungkin takut untuk mewakili banduan dalam perkara penting perundangan kerana bimbang tindakan akan diambil ke atas mereka oleh kerajaan.”Pada 28 April, seorang banduan bilik akhir bagi kesalahan dadah Datchinamurthy Kataiah, berhujah di hadapan hakim mewakili dirinya sendiri dalam prosiding rayuannya.Warga Malaysia itu dijadulkan menjalani hukuman mati pada hari berikutnya walaupun proses cabaran undang-undang yang dikemukakan olehnya masih berjalan di mahkamah.Bagaimanapun, Mahkamah Tinggi kemudiannya membenarkan penangguhan pelaksanaan hukuman sementara menunggu keputusan perbicaraannya pada 20 Mei.Apa yang berlaku dalam kes Datchinamurthy turut menyebabkan ramai yang membandingkannya dengan kes Nagaentran K Dharmalingam, seorang lagi banduan hukuman mati yang dihukum mati awal bulan lalu.Ibu Nagaenthran, Panchalai Supermaniam juga terpaksa hadir sendiri di mahkamah dalam percubaan terakhirnya untuk menyelamatkan anak lelakinya.Langkah itu terpaksa diambil kerana dia tidak berjaya mendapatkan khidmat peguam yang sanggup mewakili anaknya.Hukuman mati Nagaenthran mencetuskan kemarahan antarabangsa berikutan statusnya yang merupakan orang kurang upaya (OKU) mental.Nagaenthran mempunyai skor IQ sebanyak 69, tahap yang membolehkannya diisytihar sebagai OKU.Dia turut dilaporkan dipaksa untuk menyeludup sejumlah kecil heroin ke negara itu.Dalam pada itu, Jabatan Peguam Negara Singapura mengatakan “ramai individu dan kumpulan” baik di dalam mahupun di luar Singapura terus mengulangi “dakwaan palsu” yang terkandung dalam afidavit Panchalai.“AGC memandang serius sebarang tindakan yang boleh dianggap menghina (mahkamah), dan ia tidak akan teragak-agak untuk mengambil tindakan sewajarnya bagi melindungi pentadbiran badan kehakiman,” katanya.Dalam kenyataan hari ini, pembangkang Singapura turut bertanya adakah peguam di negara itu takut mewakili banduan kerana bimbang tindakan diambil oleh kerajaan terhadap mereka.“Adakah peguam di Singapura bekerja dalam suasana takut mereka akan menerima tindakan dari kerajaan kerana mengambil kes atau defendan tertentu?“Jika jawapannya tidak, apakah langkah-langkah yang dilaksanakan bagi mengelakkan andaian yang mengatakan tindak balas kerajaan boleh dikenakan terhadap kalangan peguam?”Mereka turut mempersoalkan sama ada prosedur dalam perbicaraan jenayah meletakkan syarat yang terlalu membebankan peguam bagi mewakili kes sedemikian.Selain itu, mereka turut bertanya sama ada prosedur tersebut mematuhi Prinsip Asas Pertubuhan Bangsa-Bangsa Bersatu (PBB) mengenai Peranan Peguam.“Kami yakin bahawa kerajaan mempunyai kewajipan untuk secara aktif memadamkan mitos andaian sedemikian sama seperti sama ia mempertahankan reputasinya daripada sebarang bahaya.“Dan ia mesti dilihat dilaksanakan bagi meluruskan rekod, bahkan apabila ura-ura seperti itu mencipta hasil yang memihak kepadanya,” kata kenyataan itu lagi.


Saifuddin enggan jelaskan sebab beri pengecualian kepada Umno

Menteri Dalam Negeri Saifuddin Nasution hari ini enggan menjawab soalan berhubung tindakannya menggunakan kuasa sebagai menteri untuk mengecualikan Umno daripada klausa dalam Akta Pertubuhan, membolehkan parti itu tidak mempertandingkan dua jawatan tertingginya.
Dalam sesi penggulungan di Dewan Rakyat hari ini, Saifuddin turut menegaskan bahawa ia adalah haknya untuk tidak menjawab soalan yang dikemukakan oleh mana-mana wakil rakyat.
Terdahulu Ahli Parlimen Kota Bharu Takiyuddin Hassan memohon penjelasan Saifuddin mengenai asas untuk memberi pengecualian kepada Umno daripada pematuhan Seksyen 13(1)(c)(iv) Akta Pertubuhan Akta Pertubuhan 1966.
Menurutnya, Jabatan Pendaftaran Pertubuhan (RoS) berpandangan usul tambahan oleh parti itu untuk tidak mempertandingkan jawatan presiden dan timbalan presiden adalah tidak teratur, bertentangan dan bercanggah dengan peruntukan Fasal 9.3 Perlembagaan Umno.
Bagaimanapun, Saifuddin dilihat cuba mengelak daripada menjawab soalan tersebut sebelum menyatakan beliau kesuntukan masa untuk menamatkan sesi penggulungannya.
"Pada akhirnya, kita membuat keputusan. Jadi itulah keputusannya. Saya tak mahu beri butiran," katanya di Dewan Rakyat.
"Saya sendiri, meneliti fasal-fasal sebelum membuat keputusan sehingga saya betul-betul puas hati.”
Beliau kemudian menyatakan semakin kesuntukan masa dan tidak mahu memberi ruangan kepada wakil rakyat lain untuk mencelah sesi penggulungannya.
Ini bagaimanapun menimbulkan rasa tidak puas hati dalam kalangan wakil rakyat Perikatan Nasional (PN) yang terus mendesak beliau untuk mengemukakan jawapan yang jelas.
"Ini adalah ruangan menteri untuk menjelaskan perkara ini kepada orang ramai," kata Takiyuddin.
"Terpulang kepada saya sama ada ingin menjawab atau tidak," balas Saifuddin sebelum menamatkan sesi penggulungan beliau.


Kes harian di paras 1,600 jangkitan, 6 lagi terkorban

1,682 kes baru Covid-19 direkodkan semalam menjadikan jumlah keseluruhan sebanyak 5,005,239 kes.
Sebanyak 1,428 pesakit turut dilaporkan sembuh, menjadikan jumlah keseluruhan kes sembuh sebanyak 4,946,495.
Ketika ini, 22,006 kes aktif direkodkan di mana 20,514 atau 93.2% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,401 (6.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 91 kes dan 58 daripadanya memerlukan bantuan alat pernafasan.
Enam lagi kes kematian dicatatkan menjadikan keseluruhan korban akibat wabak itu sebanyak 36,738 orang.


Kes harian turun ke paras 2,200 jangkitan, 3 lagi terkorban

2,239 kes baru Covid-19 direkodkan hari ini menjadikan jumlah keseluruhan sebanyak 4,478,114 kes.Sebanyak 1,263 pesakit turut dilaporkan sembuh, menjadikan jumlah keseluruhan kes sembuh sebanyak 4,411,762.Ketika ini, 30,735 kes aktif direkodkan, dengan 29,516 atau 96% daripadanya sedang menjalani kuarantin kendiri.Dalam pada itu, 4 (0.0%) kes kini berada di pusat kuarantin sementara 1,170 (3.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 45 kes dan 23 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.3% dengan kes Covid-19 merangkumi 7.3%.Tiga lagi korban dilaporkan termasuk satu kes kematian sebelum tiba di hospital menjadikan kes keseluruhan kematian adalah sebanyak 35,615 orang.–


Bagaimana masa depan DAP selepas Kit Siang bersara?

Penganalisis menjangka DAP akan kekal utuh dan bersatu walaupun selepas persaraan pemimpin veteran yang juga salah seorang pengasas parti itu Lim Kit Siang daripada arena politik.Persaraannya diumumkan sendiri oleh Kit Siang pada Kongres Kebangsaan DAP ke-17 baru-baru ini selepas menarik diri daripada bertanding sebarang jawatan dalam Jawatankuasa Tertinggi Pusat (CEC) dan pilihan raya umum (PRU) akan datang.Ahli Parlimen Iskandar Puteri itu sebelum ini merupakan ketua Parlimen DAP dan ketua pembangkang selama beberapa penggal.Selepas berpuluh tahun mewarnai politik negara, beliau turut mengumumkan tidak akan bertanding dalam Pilihan Raya Umum ke-15 (PRU15) akan datang.Kit Siang yang pernah menjadi ketua pembangkang turut memegang rekod sebagai setiausaha agung DAP paling lama iaitu dari 1970 hingga 1999.James Chin dari Universiti Tasmania, Australia berkata peletakan jawatan Lim tidak akan memicu perpecahan puak dalam parti itu.“Semua puak utama akan kekal. Mereka hanya mahu tahu keputusan pemilihan.“Walaupun ada puak Anthony Loke, puak-puak utama sudah lama wujud dan ia tidak menjadi satu masalah,” katanya kepada MalaysiaNow.Anak kepada Kit Siang, Lim Guan Eng yang juga bekas menteri kewangan melepaskan jawatan setiausaha agung DAP dan Loke dipilih untuk menggantikannya.Dalam pemilihan itu, Gobind Singh Deo yang juga ahli Parlimen Puchong mendapat undi tertinggi dengan 1,782 diikuti Chow Kon Yeow (1,641) dan Loke (1,625).Guan Eng mendapat tempat kelapan dengan 1,311.Nama besar lain yang tewas ialah Ahli Parlimen Damansara Tony Pua, Ahli Parlimen Bangi, Ong Kian Ming dan Ahli Parlimen Bakri Yeo Bee Yin.Penganalisis politik Wong Chin Huat dari Jeffrey Cheah Institute pula berpendapat tiada kepuakan yang jelas kelihatan di peringkat DAP kebangsaan ketika ini walaupun ada kepuakan di peringkat negeri.“Loke mendapat sokongan meluas daripada pemimpin segenerasi dan gaya kepimpinan beliau yang konsultatif boleh menjamin sokongan berterusan,” katanya kepada MalaysiaNow merujuk kepada pelantikan ahli Parlimen Seremban itu.Bagi Chin, DAP masih menjadi parti yang utuh dalam Pakatan Harapan (PH).Sebaliknya beliau berpendapat persoalan sebenar tertumpu kepada PKR yang dilihat lemah.“Sejak 2020, tiada ahli Parlimen dari DAP yang melompat. DAP akan kekal dalam PH namun mungkin ingin mengubah sifat gabungan tersebut.“Mereka tidak boleh keluar daripada gabungan kerana mereka perlukan undi Melayu,” katanya.Mengimbau kembali karier politik Kit Siang, Chin berkata musuh politik ahli Parlimen Iskandar Puteri itu juga tidak boleh menafikan peranan yang dimainkannya dalam politik sejak 1965.“Sama ada anda suka DAP atau tidak, jelas dia merupakan satu tokoh besar dalam politik Malaysia.“Dia akan sentiasa dikenang sebagai pejuang hak bukan Melayu. Legasi keduanya ialah ‘longevity’. Dia kekal dalam politik sepanjang usia dewasanya. Ini agak sukar dijumpai.”


Ismail Sabri mulakan tugas sebagai TPM

Ismail Sabri Yaakob hari ini memasuki Pejabat Timbalan Perdana Menteri di Perdana Putra, bagi memulakan tugasnya sebagai pemimpin nombor dua dalam pentadbiran kerajaan.Bersut serba biru, ketibaan Ismail di perkarangan Kompleks Perdana Putra pada jam 10 pagi disambut Ketua Setiausaha Negara Mohd Zuki Ali dan Timbalan Ketua Setiausaha Kanan Jabatan Perdana Menteri (JPM) Jamil Rakon.Ismail, 61, dilantik sebagai timbalan perdana menteri pada Rabu lalu selain dikekalkan memegang portfolio menteri kanan pertahanan.Ismail mengimbas kad perakam waktu sebelum memasuki pejabatnya di Aras 4 dan kemudian menandatangani buku selamat datang, diikuti bacaan doa yang dipimpin oleh Pegawai Integriti JPM Muhd Redza Ahmad.Beliau kemudiannya menghadiri Sidang Darurat Majlis Keselamatan Negara (MKN) secara maya bersama Perdana Menteri Muhyiddin Yassin.Perdana Putra menempatkan pejabat-pejabat utama dalam pentabiran negara seperti Pejabat Perdana Menteri dan pejabat ketua setiausaha negara.


Hadi ‘penipu besar’, cuba rancang satu lagi konspirasi Langkah Sheraton, kata Kit Siang

Veteran DAP Lim Kit Siang hari ini menuduh Abdul Hadi Awang sedang merancang untuk mewujudkan satu konspirasi seperti Langkah Sheraton bagi menumbangkan kerajaan Pakatan Harapan (PH) yang dibentuk Anwar Ibrahim, di samping menafikan tuduhan presiden PAS itu bahawa partinya menyebarkan naratif “Islamofobia”.
Dalam sebuah kenyataan, Lim berkata Hadi sendiri mengakui menjadi dalang dalam Langkah Sheraton pada 2020 yang menyaksikan kerajaan PH tumbang pada Februari 2020 selepas 22 bulan mentadbir Putrajaya.
Katanya, konspirasi itu bermula dengan isu ratifikasi Konvensyen Antarabangsa Penghapusan Semua Bentuk Diskriminasi Perkauman (ICERD) yang diumumkan Dr Mahathir Mohamad pada 2018 ketika beliau menjadi perdana menteri.
“Isu ICERD pada tahun 2018 membolehkan Hadi untuk menyebarkan penipuan dan fitnah yang kononnya DAP ini anti Melayu, Islam, dan raja, dan kononnya DAP berada di sebalik cadangan ratifikasi ini, sedangkan sebenarnya para menteri dan pemimpin DAP sendiri terkejut dengan pengumuman perdana menteri ketika itu, Mahathir Mohamad, di Perhimpunan Agung Pertubuhan Bangsa-bangsa Bersatu (PBB) pada bulan September 2018 yang mengatakan bahawa Malaysia bersedia untuk meratifikasi perjanjian dan konvensyen utama PBB yang berkenaan dengan hak asasi manusia,” katanya.
Katanya Hadi masih lagi belum memohon maaf mengenai penipuannya mengenai DAP berhubung perkara ini, namun kini Hadi mengeluarkan penipuan baru mengenai DAP kononnya parti itu “tidak bermoral dan rakus.”
“Mengapakah Hadi kini menjadi seorang penipu besar sebegini?”
Dalam pada itu, Lim berkata beliau menyokong ratifikasi ICERD namun hanya "selepas majoriti kaum dan agama di Malaysia menyokong dan memahami bahawa konvensyen ini tidak membawa ancaman kepada mana-mana kaum, agama, atau Perlembagaan Persekutuan, sebaliknya merupakan satu langkah ke hadapan untuk kita menyertai dunia dalam mempromosikan hak asasi manusia.".
"Tuduhan terkini Hadi bahawa DAP bersalah mempromosikan Islamofobia amatlah tidak masuk akal dan lucu," katanya.
“Sejak daripada penubuhannya 56 tahun yang lepas pada tahun 1966, DAP sentiasa menyokong penuh Perkara 3 Perlembagaan yang menetapkan Islam ‘sebagai agama rasmi persekutuan tetapi agama lain boleh diamalkan dengan bebas dan harmoni dalam persekutuan’.
"Adakah sesebuah parti yang Islamofobik akan menyokong Perkara 3 Perlembagaan?"


Hampir 23 juta populasi dewasa lengkap divaksinasi

Sebanyak 22,972,947 atau 97.6% golongan dewasa di negara ini telah lengkap menerima dua dos suntikan vaksin, setakat semalam.Berdasarkan data menerusi laman web CovidNow, sejumlah 23,249,217 atau 98.8% telah menerima sekurang-kurangnya satu dos vaksin manakala 16,082,337 atau 68.4% telah menerima suntikan dos penggalak.Bagi remaja berumur 12 hingga 17 tahun, sebanyak 2,910,144 atau 93.5% telah lengkap divaskin, manakala 3,006,641 atau 96.6% daripada kumpulan itu telah menerima sekurang-kurangnya satu dos vaksin.Sementara itu, sebanyak 1,126,026 atau 31.7% kanak-kanak berusia lima hingga 11 tahun telah lengkap divaksin di bawah Program Imunisasi Kanak-Kanak Covid-19 Kebangsaan (PICKids) manakala sejumlah 1,679,475 atau 47.3% telah menerima sekurang-kurangnya satu dos vaksin.Sebanyak 8.435 dos harian telah diberikan semalam, terdiri daripada 1,852 suntikan penggalak, 3,316 dos kedua dan 3,267 dos pertama, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) kepada 70,813,162.Portal Github KKM melaporkan dua kematian akibat Covid-19 semalam direkodkan di Selangor.


MB Kedah dilarang hadir ke Lima Langkawi?

Menteri Besar Kedah Muhammad Sanusi Mohd Nor dilarang menghadiri sebarang majlis anjuran kerajaan Persekutuan termasuk Pameran Maritim dan Aeroangkasa Antarabangsa Langkawi 2023 (Lima’23) pada 23 hingga 27 Mei depan.
Perkara itu disahkan oleh seorang pegawai di Pejabat Menteri Besar Kedah kepada MalaysiaNow.
"(Sahih) apa yang MB kongsikan di Facebook beliau itu sahaja setakat ni."
Bagaimanapun, beliau memberitahu pihaknya tidak mempunyai sebarang maklumat lanjut mengenai perintah dan larangan itu dikenakan terhadap menteri besar tersebut.
Sebelum ini, Sanusi menarik perhatian ramai pihak apabila memuat naik tulisan di Facebook berhubung keputusan terbaru Kabinet yang dipimpin oleh Perdana Menteri Anwar Ibrahim.
"Keputusan terbaru PMX melarang MB Kedah di mana-mana majlis kerajaan persekutuan termasuk Lima di Langkawi.
"Apa boleh buat, jika anda panas tolong jangan koyak," tulis Sanusi di Facebook awal pagi ini.
MalaysiaNow sudah menghubungi penganjur Lima’23 yang bakal dianjurkan di Langkawi, Kedah untuk pengesahan dan maklumat lanjut berhubung sekatan terhadap Sanusi.
Lima’23 merupakan pameran ketenteraan anjuran Kementerian Pertahanan yang dimulakan sejak era pentadbiran kali pertama Dr Mahathir Mohamad sebagai perdana menteri.
Dalam pada itu, media sosial Sanusi dibanjiri komen-komen yang menyifatkan perkembangan itu sebagai tidak profesional dilakukan oleh kerajaan campuran Pakatan Harapan (PH) dan Barisan Nasional (BN).
"Sangat tidak profesional. Memalukan. Siapa sangka Anwar Ibrahim yang sekian lama dijulang sebagai reformis akan jadi seteruk ini bila dapat kuasa," tulis Mardhiyyah Johari.
Malah, ada juga yang tidak mempercayai dengan tindakan dan keputusan tersebut.
"Betulkah? Kalau betul, ia keputusan paling pelik dalam sejarah pentadbiran negara," tulis Zainab Saad.
Selain itu, terdapat juga mereka yang berpandangan sekiranya pemimpin negeri Kedah sendiri dilarang untung menghadiri majlis tersebut, lebih baik penganjuran Lima’23 dipindahkan ke negeri lain.
"Minta MB Kedah pula sekat mereka masuk Kedah," tulis Aliyaa Syazwani.
"Mai (datang) buat program kat tempat orang. Tapi tak bagi orang tu terlibat," kata Ku Abd Muhyi pula.
Terdahulu, Anwar memfailkan saman terhadap Sanusi kerana membangkitkan berhubung kes liwat pemimpin PKR itu.
Bagaimanapun, Sanusi mempertahankan ucapannya mengatakan beliau hanya memberitahu fakta sebenar berdasarkan dokumen penghakiman yang boleh didapati secara umum.


Tenang bersara dengan surat penyelesaian cukai

Ramai pekerja yang kurang cakna atau tidak tahu akan kepentingan surat penyelesaian cukai (SPC) sekiranya mereka akan berhenti kerja atau bersara kelak.
Sebagai pekerja yang bertanggungjawab, kita seharusnya tahu tindakan yang perlu diambil supaya amaun ganjaran dan manfaat yang akan dinikmati selepas bersara atau berhenti kerja diperoleh dengan segera dan amaun tersebut tidak dipotong untuk menjelaskan apa-apa cukai tertunggak akibat kegagalan melaporkan pendapatan  terdahulu sebelum berhenti kerja.
Mungkin ramai tertanya-tanya apa yang perlu dilakukan khususnya berkaitan percukaian sekiranya ingin menamatkan perkhidmatan bersama majikan sekarang.
Justeru itu, artikel kali ini akan menjawab persoalan yang sering ditanya mengenai  perkara ini.
Apa yang dimaksudkan dengan surat penyelesaian cukai (SPC)?
SPC merupakan perakuan yang dikeluarkan oleh Lembaga Hasil Dalam Negeri (LHDN) kepada majikan berkaitan hal ehwal cukai pendapatan pekerja yang akan berhenti kerja, bersara, yang hendak meninggalkan Malaysia ataupun yang meninggal dunia.
Adalah menjadi tanggungjawab majikan tidak kira sama ada di sektor awam mahupun di sektor swasta, kedua-duanya bertanggungjawab di bawah Akta Cukai Pendapatan 1967 (ACP 1967) bagi memaklumkan kepada LHDN  dalam tempoh yang ditetapkan sekiranya berlaku penamatan perkhidmatan.
Apakah tindakan yang perlu dilakukan oleh majikan sekiranya berlaku penamatan pekerjaan atas pekerja?
Sebagai majikan yang bertanggungjawab, mereka perlu memaklumkan  kepada LHDN tidak kurang 30 hari sebelum tarikh  pemberhentian pekerja yang akan berhenti kerja, bersara atau yang akan  meninggalkan Malaysia melebihi tiga bulan.
Bagi kes pekerja yang meninggal dunia, pemakluman perlu dibuat tidak lebih  tiga puluh (30) hari selepas dimaklumkan kematian pekerja berkenaan.
Ada tiga jenis borang perlu dihantar kepada LHDN mengikut situasi  pekerja iaitu:
i. CP21 : Borang Pemberitahuan oleh Majikan Bagi Pekerja Yang  Hendak Meninggalkan Malaysia;
ii. CP22A : Borang Pemberitahuan Pemberhentian Kerja (Swasta)
iii. CP22B : Borang Pemberitahuan Pemberhentian Kerja (Agensi  Kerajaan).
Bagi memberi kemudahan kepada majikan, LHDN telah menyediakan  perkhidmatan dalam talian bagi membolehkan majikan mengemukakan Borang CP21, CP22A dan CP22B yang boleh diakses di https://mytax.hasil.gov.my/. Pilih Perkhidmatan ezHasil seterusnya ke e SPC.
Permohonan SPC akan diproses selepas semua dokumen dan maklumat  lengkap diterima.
Selain itu, majikan perlu menahan apa-apa bahagian wang yang akan atau  boleh dibayar kepada pekerja dan tidak membayar apa-apa bahagian wang  tersebut tanpa kebenaran LHDN sehingga tempoh 90 hari dari tarikh borang diterima oleh LHDN.
Majikan juga perlu membayar semua atau sebahagian amaun wang yang  ditahan kepada LHDN apabila diarahkan pada bila-bila masa dalam tempoh  tersebut.
Walau bagaimanapun, majikan diberi pengecualian untuk tidak  mengemukakan Borang Pemberitahuan Pemberhentian Kerja kepada LHDN sekiranya pendapatan seseorang pekerja tertakluk kepada potongan cukai bulanan (PCB) atau jika saraan bulanan pekerja adalah di bawah amaun minimum yang layak dikenakan PCB, dengan syarat pekerja berkenaan akan  terus bekerja atau tidak bersara daripada mana-mana penggajian di Malaysia.
Borang pemberitahuan oleh majikan bagi pekerja yang hendak meninggalkan Malaysia pula tidak perlu dikemukakan sekiranya LHDN berpuas hati bahawa seseorang pekerja tersebut dikehendaki meninggalkan Malaysia secara kerap  berhubung dengan penggajian yang dilakukannya.
Apa kaitan SPC ini kepada pekerja-pekerja dan majikan di luar sana?
Tujuan SPC adalah untuk memastikan rekod percukaian pekerja berada  dalam keadaan teratur.
Apabila permohonan SPC diterima, cawangan yang menguruskan fail akan  menyemak rekod percukaian pekerja bagi tahun-tahun sebelumnya sama ada  audit perlu dilakukan atau tidak. Sekiranya perlu, cawangan akan meminta dokumen tersebut daripada pihak pekerja.
Secara tidak langsung akan memastikan rekod percukaian pekerja berada dalam keadaan teratur.
Sekiranya terdapat amaun cukai yang perlu diselesaikan hasil daripada  semakan, amaun tersebut perlu dibayar oleh pihak majikan kepada LHDN daripada amaun wang yang ditahan.
Adakah LHDN akan mengenakan apa-apa tindakan undang-undang  terhadap majikan yang gagal mendapatkan SPC bagi pekerja yang terlibat?
Jika majikan gagal menjalankan tanggungjawab, majikan boleh disabitkan  kesalahan mengikut undang-undang yang telah ditetapkan.
Kelewatan atau kegagalan mengemukakan borang tersebut tanpa alasan  yang munasabah merupakan suatu kesalahan dan sekiranya disabitkan, boleh dikenakan denda tidak kurang RM200 atau tidak lebih daripada RM20,000 atau penjara tidak melebihi enam bulan atau kedua-duanya di  bawah subsekyen 120(1) ACP 1967.
Majikan juga bertanggungjawab untuk membayar amaun penuh cukai yang perlu dibayar oleh pekerjanya. Amaun kena dibayar oleh majikan merupakan suatu hutang kepada kerajaan dan boleh dituntut melalui tindakan sivil.
Setelah permohonan SPC dihantar oleh majikan, apakah tindakan yang  perlu diambil oleh LHDN?
Permohonan SPC individu yang lengkap diterima oleh LHDN akan diproses  mengikut Piagam Pelanggan kami, iaitu empat belas hari bekerja  daripada tarikh dokumen lengkap diterima.
SPC individu yang telah selesai diproses akan dihantar kepada majikan dan disalin kepada pekerja untuk makluman serta rekod pekerja.
Pegawai perhubungan awam atau customer care officer (CCO) cawangan boleh  dihubungi sekiranya menghadapi masalah dalam pengeluaran SPC individu.
Senarai nama CCO boleh diperolehi menerusi portal LHDN di www.hasil.gov.my dengan klik pada tab "Hubungi Kami" dan seterusnya klik panggilan. Anda perlu memilih CCO  untuk melihat senarai pegawai mengikut cawangan yang dikehendaki.
Kami amat menghargai kerjasama yang diberikan oleh majikan dan pekerja dalam permohonan SPC ini bagi membolehkan LHDN dapat memproses  permohonan tersebut dengan lancar.
Diharap perkongsian artikel ini dapat menjadi panduan dan dimanfaatkan sewajarnya oleh para majikan dan pekerja di luar sana yang masih ragu-ragu mengenai perkara ini.
Semoga kelestarian hasil cukai akan dimanfaatkan bersama demi membina  #KeluargaMalaysia yang lebih makmur dan sejahtera. Sebarang pertanyaan serta maklum balas boleh dimajukan kepada HASiL melalui:
1. Hasil Care Line (HCL) di talian 03-8911 1000 / 603-8911 1100 (Luar  Negara);
2. HASiL Live Chat; dan
3. Borang Maklum Balas di portal rasmi LHDN di pautan pantas: https://maklumbalaspelanggan.hasil.gov.my/MaklumBalas/ms-my/


Pengeluaran KWSP boleh jadikan ekonomi ‘di ambang bahaya’, kata pakar

Pakar ekonomi memberikan amaran langkah membenarkan orang ramai mengeluarkan simpanan dari Kumpulan Wang Simpanan Pekerja (KWSP) bagi mengurangkan kesan wabak Covid-19 boleh menjadikan ekonomi negara terdesak pada masa depan.Langkah tersebut dilancarkan kerajaan di bawah program i-Sinar dan i-Lestari.Ia adalah salah satu daripada banyak rancangan sokongan ekonomi kepada orang ramai demi kelangsungan hidup ketika pandemik melanda negara.Namun menurut Geoffrey Williams dari Universiti Sains dan Teknologi Malaysia, rakyat Malaysia kini terjebak dalam “perangkap survival” di mana tujuan pengeluaran caruman bagi mengatasi wabak bermaksud menggunakan sisa-sisa akhir simpanan kewangan mereka.Bercakap pada taklimat maya bertajuk “Economic Recovery: Navigating Dangers and Opportunities”, beliau berkata membenarkan pengeluaran caruman KWSP boleh menimbulkan masalah struktur yang serius kerana akan menjadikan ramai orang tidak memiliki wang persaraan.“Kami rasa ekonomi akan berada di ‘ambang bahaya’ jika pakej rangsangan ekonomi itu tidak beri kesan seperti yang kita harapkan, ekonomi mungkin akan melangkah lebih lembab atau bahkan berdepan kemelesetan ringan,” katanya.“Sekiranya terdapat kemerosotan dalam ekonomi global, itu mungkin membawa kita ke arah kemelesetan yang lebih besar atau bahkan depression,” tambahnya.Program i-Sinar adalah lanjutan dari program i-Lestari kerajaan yang membolehkan pengeluaran caruman bulanan sehingga RM500 dari Akaun 2 KWSP setiap bulan.Di bawah inisiatif itu, pencarum KWSP mempunyai akses sehingga 10% simpanan mereka di Akaun 1 selagi mereka mempunyai baki minimum RM100.Pakar ekonomi Noor Azlan Ghazali dari Universiti Kebangsaan Malaysia bersetuju bahawa pakej rangsangan ekonomi yang dilancarkan oleh kerajaan, termasuk pengeluaran KWSP, adalah salah satu langkah untuk bertahan.Beliau berkata langkah itu tidak menjadikan negara atau rakyat terus bergerak ke arah keadaan hidup yang lebih baik.“Suntikan kewangan oleh kerajaan hanya membolehkan rakyat sambung hidup sekadarnya,” katanya di samping menambah bahawa peningkatan sasaran mikro boleh dilakukan bagi mengatasi masalah mereka yang berada dalam kelompok B40.Sementara itu, Williams berkata, Perintah Kawalan Pergerakan (PKP) 2020 telah menjadikan KDNK Malaysia kembali ke tahap 2018.Beliau turut berkata ekonomi mungkin tidak akan kembali sama seperti tahap pra-pandemik hingga pertengahan 2022 di bawah kadar pertumbuhan ekonomi yang normal.Namun beliau menolak idea bahawa Malaysia sedang menuju negara berkebajikan walaupun terdapat pelbagai langkah bantuan ekonomi yang diberikan kerajaan.Beliau berkata jumlah sebenar yang disuntik kerajaan ke dalam ekonomi masih dilihat agak kecil.“Sebilangan besar wang itu berasal dari dana persaraan orang-orang termiskin dalam masyarakat yang memikul keputusan dasar yang dibuat oleh orang-orang terkaya dalam masyarakat,”


265 kes varian Delta dikesan dalam tempoh 2 minggu, kata KP kesihatan

Kajian berterusan oleh tiga institut penyelidikan di negara ini telah mengenal pasti 265 kes varian yang membimbangkan (VOC) iaitu varian Delta (B.1.617.2) sejak 16 hingga 29 Ogos.Ketua Pengarah Kesihatan Dr Noor Hisham Abdullah berkata Institut Penyelidikan Perubatan (IMR) mengenal pasti 39 kes varian Delta, Integrative Pharmacogenomics Institute (iPROMISE), Universiti Teknologi MARA (48 kes) dan Institute of Health and Community Medicine, Universiti Malaysia Sarawak (178 kes).“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan varian yang perlu diberi perhatian (VOI) adalah sebanyak 1,221 kes.“Daripada jumlah yang dikesan tersebut, 1,201 kes adalah VOC manakala 20 kes adalah VOI,” katanya dalam hantaran di Facebook beliau.Dr Noor Hisham berkata secara keseluruhan sehingga kini bagi VOC, terdapat sebanyak 978 kes varian Delta, 209 kes varian Beta dan 14 kes varian Alpha.Bagi VOI pula terdapat 13 kes varian Theta, empat kes varian Kappa dan tiga kes varian Eta.


Apakah tol, PTPTN bakal mewarnai manifesto PH?

Pakatan Harapan (PH) dijangka akan memainkan isu tol lebuh raya dan Perbadanan Tabung Pendidikan Tinggi Nasional (PTPTN) sekali lagi pada Pilihan Raya Umum ke-15 (PRU15), meskipun pentadbirannya selama 22 bulan menyaksikan gabungan itu gagal melaksanakan beberapa janji yang dibuat dalam manifesto mereka empat tahun lalu.
Bagaimanapun, penganalisis politik Mazlan Ali dari Universiti Teknologi Malaysia berkata, mengambil pengajaran terhadap janji-janji PRU14 yang tidak ditunaikan, PH dijangka akan lebih berhati-hati dalam merangka manifesto mereka kali ini.
"Manifesto mungkin akan masukkan (tol dan PTPTN), tapi terma mungkin yang berbeza. Mungkin mereka akan buat kajian dahulu sama ada boleh dilaksanakan atau tidak.
"Manifesto lalu dibuat seolah-olah tanpa mengukur baju di badan sendiri," katanya kepada MalaysiaNow.
Manifesto yang diberi nama 10 Janji 100 Hari yang diangkat PH pada PRU14 lalu menawarkan antara lain, penghapusan cukai barangan dan perkhidmatan (GST), subsidi petrol bersasar, caruman Kumpulan Wang Simpanan Pekerja (KWSP) untuk suri rumah selain penangguhan bayaran balik PTPTN untuk mereka yang bergaji RM4,000 ke bawah.
PTPTN dan kutipan tol di lebuh raya antara dua isu utama yang menarik perhatian pengundi kepada PH.
Isu PTPTN menyasarkan golongan graduan yang sebelum ini, berdepan dengan tindakan tidak dibenarkan ke luar negara jika disenarai hitam .
Isu tol turut memberi kesan pada zaman Barisan Nasional (BN) lagi, apabila gabungan itu dilihat turut cuba memikat hati pengundi dengan pemansuhan beberapa plaza tol, selain membina Lebuh Raya Pan Borneo dan Lebuh Raya Utama Tengah tanpa tol.
Bagaimanapun tawaran PH diibaratkan janji bulan dan bintang apabila ia diakui sendiri oleh perdana menteri ketika itu, Dr Mahathir Mohamad yang menyatakan “manifesto bukan kitab suci”.
Populariti PH merudum setelah beberapa bulan mentadbir ekoran persepsi yang timbul akibat kesukaran menunaikan janji-janji itu.
Mahathir bahkan berkata manifesto itu dilakukan kerana PH tidak menyangka mampu membentuk kerajaan persekutuan.
Maszlee Malik, bekas menteri pendidikan PH pernah menegaskan kepada graduan untuk terus membayar pinjaman PTPTN walau “apa pun yang dikatakan manifesto” itu.
Bekas menteri kerja raya PH, Baru Bian pula berkata terpulang kepada rakyat untuk “terus bermimpi” mengenai penghapusan tol.
Sebagai rekod, PH menunaikan janji seperti penghapusan GST dan pengenalan i-Suri.
Bagi isu tol, gabungan itu menurunkan kadar tol di Lebuh Raya Utara Selatan sebanyak 18% namun memanjangkan konsesi kepada pihak operator daripada tahun 2038 kepada 2058.
Penganalisis politik, Awang Azman Pawi dari Universiti Malaya pula berkata, janji yang ingin diletakkan dalam manifesto perlu bersifat realistik.
Dalam isu PTPTN dan tol, katanya akan memberi impak kepada undi rakyat terhadap gabungan berkenaan.
"Namun perlu diberikan penjelasan mengenai sumber pendapatan untuk tampung perbelanjaan tersebut.
“Tanpa penjelasan realistik, sukar rakyat akan terima atau akan berlaku backlash kerana selama ini mereka mungkin rasa tertipu," katanya.
Dalam kempen PRU14, Ahli Parlimen Damansara Tony Pua berkata pengambilalihan konsesi tol dianggarkan pada harga RM6.2 bilion berbanding RM400 bilion yang dinyatakan BN.
Sementara itu, pensyarah di Universiti Tunku Abdul Rahman, Liew Wui Chern pula menjelaskan, manifesto menyediakan panduan kepada pengundi mengenai hala tuju dan polisi yang akan diusahakan kerajaan yang bakal dibentuk.
Katanya, meskipun bukan “kitab suci”, ia penting sebagai indeks dan penilaian yang membolehkan pengundi melihat prestasi parti yang diundi.
"Akan ada perubahan. Anda mungkin berfikir yang memandangkan ia dokumen polisi, manifesto kelihatan tidak berguna, tetapi ia menunjukkan hala tuju parti politik dan matlamat mereka.
"Pengundi boleh menggunakan manifesto sebagai kad laporan untuk menilai prestasi sesebuah parti politik, dan mementukan sama ada mereka mahu mengundi parti sama lagi," katanya.
Mazlan berkata, PH sebaliknya dicadangkan tidak memasukkan dua perkara itu kerana kesan besar terhadap rakyat sebelum ini akibat tidak ditunaikan.
"Mungkin mereka patut letak manifesto yang lebih bersifat umum," katanya.


Mahkamah Indonesia putuskan perubahan sistem pengundian menjelang pilihan raya

Mahkamah Perlembagaan Indonesia dijangka membuta keputusan pada Khamis mengenai langkah untuk mengubah sistem pengundian negara itu, kata seorang pegawai dalam satu kes yang telah mencetuskan kebimbangan mengenai kemungkinan penangguhan pilihan raya hanya lapan bulan lagi.
Kes yang difailkan oleh beberapa ahli politik, termasuk seorang ahli Parti Demokratik Perjuangan (PDI-P) yang memerintah menuntut pengembalian sistem senarai undi tertutup yang telah dibatalkan pada 2008, di mana pengundi memilih parti dan bukannya calon tempatan.
Daripada sembilan gabungan di Parlimen, lapan telah menentang perubahan sistem, yang mereka katakan akan menjadi regresif dan tidak demokratik.
Beberapa pakar undang-undang dan politik telah memberi amaran bahawa prosedur yang terlibat dalam menukar undian ketika tempoh begitu hampir dengan pilihan raya pada Februari 2024 mungkin menyebabkan kelewatan.
"Kemungkinan kelewatan pilihan raya adalah tinggi jika keputusan itu adalah sistem tertutup," kata Bivitri Susanti dari Sekolah Undang-undang Jentera Indonesia, sambil menambah suruhanjaya pilihan raya akan memerlukan masa untuk melaksanakan perubahan yang diperlukan.
Fajar Laksono, jurucakap mahkamah, mengesahkan keputusan mengenai sistem pengundian dijangka diputuskan pada Khamis.
Pilihan raya di negara demokrasi ketiga terbesar di dunia itu akan memilih badan perundangan dan presiden baharu, dengan penyandangnya Joko Widodo atau lebih dikenali sebagai Jokowi, dijangka tamat penggal kedua dan terakhir tahun depan.
Kes mahkamah dan cakap-cakap mengenai penangguhan pilihan raya telah menambah spekulasi berterusan bahawa sekutu Jokowi mahu beliau kekal berkuasa lebih lama, senario yang telah ditolaknya secara rasmi.
Kebimbangan itu ditambah lagi dengan siri gerakan yang tidak lazim dalam beberapa bulan kebelakangan ini yang dilihat oleh beberapa ahli politik sebagai cubaan untuk mengganggu dan campur tangan dalam proses pilihan raya.
Mahkamah pada Mac lalu mengarahkan pemilihan ditangguhkan selepas parti yang baru ditubuhkan berkata pendaftarannya telah ditolak secara tidak adil oleh badan pengundian.
Mahkamah yang lebih tinggi menolaknya dan Mahkamah Agung telah menerima rayuan parti itu.
Lawan Jokowi juga telah menimbulkan kebimbangan terhadap usaha perundangan berulang kali oleh ketua kakitangannya, Moeldoko, untuk mengambil alih kepimpinan parti pembangkang terbesar Indonesia.
Minggu lalu, Jokowi mengakui terlibat dalam beberapa pihak di belakang tabir "campur tangan" dengan parti dan calon presiden, dalam apa yang dikatakannya adalah untuk memastikan peralihan kuasa yang lancar, sambil menambah bahawa tiada satu pun tindakannya akan "mencemarkan demokrasi".
Beberapa pakar undang-undang dan penganalisis berkata bahawa sebarang penangguhan pilihan raya 2024 akan memerlukan semakan perundangan pilihan raya, yang tidak mungkin memenangi sokongan yang diperlukan di Parlimen.


Covid-19, pemulihan ekonomi keutamaan kerajaan, bukan PRU15, kata Azmin

Pilihan Raya ke-15 (PRU-15) bukan menjadi pertimbangan kerajaan pada waktu ini, sebaliknya segala usaha untuk menangani penularan Covid-19 dan memulihkan ekonomi, kata Menteri Kanan Mohamed Azmin Ali.Azmin berkata, pertimbangan kerajaan dilakukan berdasarkan data dan sains.“Kementerian kesihatan menyatakan kemungkinan suku ketiga tahun ini, keadaan akan lebih terkawal ekoran program imunisasi,” katanya kepada pemberita hari ini.“Apabila lebih ramai dapat disuntik, kemungkinan penularan lebih terkawal. Mungkin kita dapat tamatkan darurat pada 1 Ogos.”Beliau ditemui selepas solat tarawih di Batu Caves, Gombak bersama Perdana Menteri Muhyiddin Yassin hari ini, mengulas tindakan sesetengah pihak membantah darurat.Azmin berkata, meskipun tidak menafikan hak mereka untuk menghantar petisyen kepada Yang di-Pertuan Agong, namun kerajaan mewujudkan jawatankuasa khas bebas darurat untuk pihak pembangkang menyuarakan syor mereka.“Mereka patut gunakan jawatankuasa ini kerana ia tidak dipengaruhi pihak eksekutif. Beri maklum balas terus kepada Agong sama ada perlu tamat pada 1 Ogos atau sebaliknya. Jangan terlalu bermain emosi atau politik melampau,” katanya yang juga Parlimen Gombak.Jawatankuasa Tamat Darurat akan menghantar surat kedua kepada Agong di Istana Negara esok untuk menuntut darurat ditamatkan.Turut dijemput menyertai rombongan ialah bekas perdana menteri, Dr Mahathir Mohamad, Pengerusi Pakatan Harapan Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng.Azmin berkata, Parlimen akan kembali bersidang selepas kerajaan berjaya mengawal situasi Covid-19 dengan lebih efektif.“Kebimbangan kita ialah adanya varian-varian baru.“Apakah varian ini akan menjadi punca gelombang keeempat, kita tidak tahu. Kita tak mahu berulang gelombang penularan sehingga terpaksa mengambil langkah-langkah yang lebih drastik,” katanya.Azmin turut melahirkan keyakinan majoriti rakyat memahami kewajaran pengisytiharan darurat yang dilaksanakan kerajaan.